
BEVEZETŐ


Magyarország helyi önkormányzatairól szóló 2011. évi CLXXXIX. tv. (továbbiakban: Mötv.) 81. § (3) bekezdésének f) pontja értelmében a jegyző évente beszámol a Képviselő-testületnek a hivatal tevékenységéről.

A Martfűi Polgármesteri Hivatal (a továbbiakban: Hivatal) rendkívül szerteágazó munkát végez az önkormányzati ügyek döntés-előkészítése, az önkormányzatokat érintő ágazati törvények, valamint a Képviselő-testület által elhatározott feladatok végrehajtása során.
E komplex feladatok végrehajtása nagy szakmai felkészültséget, elhivatottságot és gyakran túlmunkát igényel a hivatal munkatársaitól. 


2018-ban több olyan szervezeti változás is bekövetkezett az önkormányzat és intézményeit  érintően, mely jelentős többlet feladatot rótt a hivatal munkatársaira. A Képviselő-testület döntése alapján 2018. június 30-án megszűnt a Városfejlesztési Nonprofit Kft, melynek végelszámolási eljárása jelenleg is folyik.
A Kft. tevékenységének egy részét, a lakás- és helyiséggazdálkodás feladatait 2018. november 1. napjától a Polgármesteri Hivatal, míg a településüzemeltetés feladatait 2018. július 1. napjától a Gyermekjóléti és Szociális Szolgáltató Központ szervezetének átalakításával ezen intézmény vette át.
A feladatokhoz kapcsolódó személyi állomány átvétele is megtörtént a fenti időpontoktól.
2019. január 1. napjától a védőnői ellátás feladatai és személyi állománya is a Gyermekjóléti és Szociális Szolgáltató Központ szervezetébe integrálódott.

A sikeres pályázataink eredményeként a Május 1. úti óvoda épülete átalakításra került, így a bölcsőde egy modern és tágas épületben kapott elhelyezést.
A beruházásra rendelkezésre álló nagyon rövid határidő mind a műszaki iroda, mind pedig a hatósági engedélyeztetést végző munkatársakra – munkaköri feladataik ellátása mellett - nagy leterhelést jelentett.


A Hivatal tevékenységének részletes ismertetése előtt a személyi állomány, valamint az ügyiratforgalmi és hatósági statisztika legjellemzőbb adatait, a hivatalt érintő ellenőrzések tapasztalatait ismertetem.













I. A HIVATAL EMBERI ERŐFORRÁS HELYZETE

1. Személyi állomány

Martfű Város Önkormányzatának Képviselő-testülete a 2018. évre vonatkozó költségvetési rendeletében a Hivatal létszámát 23 főben, majd november 1. napjától 24 főben határozta meg. 


A hivatal apparátusának összetétele 2018. december 31-én az alábbi volt:

felsőfokú végzettségű, vezető, vezetői megbízással rendelkező köztisztviselő:	4 fő,
felsőfokú végzettségű köztisztviselő: 	7 fő,
középfokú végzettségű köztisztviselő:                                                                      11 fő,
középfokú végzettségű ügykezelő:                                                                             2 fő.


Életkor szerinti megoszlásuk:

· 31-35 éves: 	                2 fő,
· 36-40 éves: 	                1 fő,
· 41-45 éves: 	                8 fő,
· 46-50 éves:                                          4 fő,
· 51-55 éves: 	                6 fő,
· 56-60 éves: 	                3 fő.

Nyelvvizsgával angol, illetve német nyelvből 4 fő rendelkezik, közülük 1 fő középfokú C típusú, 3 fő pedig alapfokú C típusú nyelvvizsga bizonyítványt szerzett, ECDL végzettsége, középfokú szoftverüzemeltetői képesítése 13 főnek van.
Mérlegképes könyvelői képesítése 3, valamint közbeszerzési referensi képesítése 1 fő köztisztviselőnek van. 


A felsőfokú végzettségű köztisztviselők közül: 

· igazgatásszervező:                     	3 fő
· közgazdász:                                  	2 fő
· építészmérnök:                            	1 fő
· építőmérnök:                                	1 fő
· humán erőforrás menedzser:    	2 fő
· szociálpedagógus:                                 	1 fő
· környezetvédelmi szakmérnök: 	1 fő








2018. december 31-i állapot szerinti, szervezeti egységenként és nemenkénti bontásban:

	Köztisztviselők
	Betöltött létszám
	Foglalkoztatottak (fő)

	
	
	nő
	férfi

	Jegyző, Aljegyző
	2
	2
	0

	Pénzügyi és Adóügyi Iroda
	10
	8
	2

	Műszaki Iroda
	6
	3
	3

	Jegyző és aljegyző irányítása alá tartozó köztisztviselők
	6
	6
	0

	Összesen
	24
	19

	5




Közszolgálati jogviszony létesítése, megszűnése a hivatalban:

2018-ban egy fő köztisztviselő alkalmazására került sor áthelyezéssel, jogviszony megszűnés nem fordult elő.


A Hivatal létszámösszetétele besorolás szerint:

A közszolgálati tisztviselőkről szóló 2011. évi CXCIX. törvény a közigazgatásban foglalkoztatottakat I., (felsőfokú végzettek) II., (középfokú végzettséggel rendelkezők) és III. (ügykezelők) besorolási osztályba sorolja.
A felsőfokú végzettségűek aránya az apparátuson belül 2018-ban 45,8 %, a középfokú végzettek aránya pedig 54,2 %.


Képzések:

2018-ben befejeződött a köztisztviselők 4 évre szóló képzési ciklusa. Az ez évi képzések a helyi továbbképzési tervben előírtak szerint teljesítésre kerültek, a vizsgakötelezettségüknek mindannyian sikeresen eleget tettek.

A középfokú végzettséggel rendelkezőknek alkalmazási feltétel a sikeres alapvizsga letétele, melyre 2018-ban nem került sor.

A felsőfokú végzettséggel rendelkezők számára továbbra is előírás a közigazgatási szakvizsga, amely ugyan nem alkalmazási feltétel, de annak elmulasztása azzal a jogkövetkezménnyel jár, hogy nem léphet az érintett köztisztviselő a következő besorolási fokozatba.

Tavaly szakvizsga kötelezettség teljesítésére nem került sor.







Humánpolitikai feladatok:

A humánpolitikai feladatokat egy fő látta el, ezek főként a köztisztviselők jogviszonyával, juttatásaival, valamint a vezető beosztású közalkalmazottak jogviszonyával kapcsolatos feladatokat jelentette.
A 2018. évben a közszolgálati tisztviselőkről szóló törvényben meghatározott előmeneteli rendszer alapján soros előrelépés 5 munkatársnál történt meg, valamint januárban 7 fő munkavállaló bérét kellett a minimálbérre beállítani.
A törvény szerinti bruttó besorolási bér és az illetménykiegészítés figyelembe vételével a Hivatal esetében bruttó 250.629 Ft átlagkeresetre tovább nőtt 2018 decemberére, amely a minimálbér emelésnek, valamint az önkormányzati forrásból biztosított illetményalap emelésnek (42.000 Ft-ról 44.000 Ft-ra való növelésnek) köszönhető.

Tavaly a közszolgálati tisztviselők hosszú szolgálati idejének elismeréseként 3 esetben került sor jubileumi jutalom kifizetésére.

A 2010-ben bevezetésre került egyéb juttatások körében a cafeteria rendszer működik továbbra is a Hivatal dolgozói számára, amelyre vonatkozóan a jogszabály rendelkezése szerinti szabályzat rögzítette a juttatások választható körét, valamint az eljárási szabályokat.
A közszolgálati tisztviselők számára az éves cafeteria keret bruttó 200.000 Ft-ban került megállapításra, azonban a módosított illetményalapnak megfelelő 220.000 Ft cafeteria juttatás közötti különbözet a 2019. évben került kifizetésre. 

A Hivatalban foglalkoztatott közszolgálati tisztviselők teljesítményének értékelését megalapozó kiemelt teljesítménycéljai a munkaköri leírások figyelembe vételével kerültek megfogalmazásra. Az egyéni teljesítménykövetelményeket a munkatársak megismerték, értékelésük az év végén megtörtént. 

2018-ban a munkaköri leírások a munkaköri változásokat követve ismét felülvizsgálatra kerültek, emiatt a módosításuk megtörtént.



2. Közfoglalkoztatással kapcsolatos ügyintézés

A munkanélküliség mértéke Martfűn 2018-ban a 2017-es körzeti átlagnál ugyan még mindig kedvezőbb, de a relatív mutató 3,43 %-ról 3,62 %-ra nőtt. 

A nyilvántartott álláskeresők létszáma is nőtt, a 2017-os 157 főhöz képest 2018-ban 163 fő volt átlagosan. 

A tartós munkanélküliek száma (legalább 12 hónapja folyamatosan nyilvántartottak) 2017. év hasonló időszakához viszonyítva csökkent, 50 fő helyett 44 fő álláskereső szerepelt a Munkaügyi Kirendeltség nyilvántartásában. 

Az önkormányzati közfoglalkoztatás megszervezése egyre nehezebb feladat a munkaerő piacon tapasztalható munkaerőhiány miatt, így a közfoglalkoztatásban résztvevők már nem tudják olyan hatékonysággal segíteni az önkormányzati feladatok ellátását, mint évekkel ezelőtt. Ugyanakkor az tény, hogy ez a foglalkoztatási forma segítséget nyújt azok számára, akik egészségi vagy egyéb problémájuk miatt nem tudnak, vagy nem akarnak a munkaerő piacon elhelyezkedni. 

A közfoglalkoztatásban a tavalyi év során összesen 213 főt foglalkoztattunk az önkormányzatnál és az önkormányzat intézményeiben. 

A programokban önrész biztosítása nélkül mindösszesen 100.896.297 Ft állami támogatás igénybevételével valósult meg a tartós munkanélküliek foglalkoztatása. 
A közcélú foglalkoztatottak egyrészt közterületi kommunális jellegű, valamint az önkormányzati intézmények kisegítő, egyszerű feladatainak ellátásában vettek részt. 

A Munkaügyi Központ Szolnoki Kirendeltség és Szolgáltató Központtal sikerült jól együttműködnünk egész évben, amely nagy segítséget jelentett számunkra a közfoglalkoztatás szervezése során.

A közfoglalkoztatás mellett az idei évben azok számára, akiknek az ellátásuk továbbfolyósításához szükséges legalább 30 napos biztosítási idő megszerzése más módon nem volt megoldható, az önkormányzati intézményekben önkéntes foglalkoztatásra is lehetőséget nyújtottunk. Az önkéntes munka keretein belül 2018-ban 4 fő kisegítő jellegű, egyszerű feladatok ellátásával segítette intézményeink működését.
A tartós munkanélküliek mellett 2018-ban a diákok foglalkoztatására is pályázhatott az Önkormányzat, a program keretében 37 fő összesen 2.712.224 Ft állami támogatás igénybevételével, önerő biztosítása nélkül dolgozhatott 3 hetes turnusokban a nyári szünidőben városunkban az alábbi táblázatban foglaltak szerint:


























II. ÜGYIRATFORGALOM

Ügyiratforgalmi és hatósági statisztika:
A Hivatalban 2017-ben 4478 főszámon és 7194 alszámon összesen 11666 iktatott irat keletkezett. 
[bookmark: _gjdgxs]2018-ban 4288 főszámon 7579 alszámon összesen 11867 irat került iktatásra.
A két év közötti különbség nagy részét a 2018. évi országgyűlési választásból keletkezett iktatások és a szociális igazgatáshoz kapcsolódóan a megnövekedett segélyek száma adja. 
Az ügyiratforgalom főbb ágazatonkénti megoszlását az alábbi diagram szemlélteti:

[image: ]


Az iktatás 1997 óta elektronikusan történik. Az önkormányzat tavaly még nem tért át az ASP rendszeres iktatásra, így a 2010 óta használt E-iktat programot használtuk. Az iktatóprogram rendelkezik a megfelelő tanúsítvánnyal.


III.	A HIVATALT ÉRINTŐ ELLENŐRZÉSEK

A hivatal tevékenységét egyrészt az arra jogosult szervezetek (külső ellenőrzés) ellenőrzik, másrészt a belső ellenőrzés intézményrendszere segíti a vezetői kontrollrendszer kialakítását és működtetését, melyben a belső ellenőr objektíven értékeli a tényeket, és ennek alapján független véleményt formál vagy következtetéseket von le a szervezetre, műveletre, funkcióra, folyamatra.

A belső ellenőrzés kiemelt feladat az Önkormányzat, a Hivatal tevékenysége tekintetében. A belső ellenőrzés közvetlenül a jegyzőnek van alárendelve, így támogatva a jegyző munkáját. Az ellenőrzésekre az éves ellenőrzési terv alapján kerül sor.
Hivatalunknál a belső ellenőrzési feladatok ellátása megbízási szerződés keretében, a Belső Ellenőrzési Kézikönyvben foglalt tartalommal történik.

A Képviselőtestület 145/2017.(XI.30.) határozatával elfogadott 2018. évi belső- és felügyeleti ellenőrzési munkatervében az alábbi - külső szakértővel ellátott- belső (pénzügyi) ellenőrzési feladatok kerültek meghatározásra:

	ellenőrzés tárgya
	ellenőrzési időszak
	ellenőrzési napok száma
	ellenőrzés típusa
	ellenőrzött szerv megnevezése

	A Martfű Város Önkormányzatánál a szociális rászorultságtól függő pénzbeli ellátások ellenőrzése
	2017.01.01.-2017.12.31-ig
	2
	szabályszerűségi, pénzügyi
	Martfű Város Önkormányzata

	A Martfű Város Önkormányzatánál a 2017. évi tárgyi eszközök vizsgálata
	2017.01.01.-2017.12.31-ig
	4
	szabályszerűségi
	Martfű Város Önkormányzata












A Martfűi Polgármesteri Hivatal ellenőrzései

	
ellenőrzés tárgya
	
ellenőrzési időszak
	ellenőrzési napok száma
	
ellenőrzés típusa
	ellenőrzött szerv megnevezése

	Rendezvény tartási engedélyek szabályszerűségének ellenőrzése
	2018.01.01-05.31.
	1
	szabályszerűségi
	Martfűi Polgármesteri Hivatal

	Ügyiratok kezelése szabályszerűségének vizsgálata
	2018.01.01-07.31.
	1
	szabályszerűségi
	Martfűi Polgármesteri Hivatal

	Önkormányzati utak, járdák műszaki állapotának felülvizsgálata
	2018.04.23.-04.25.
	3
	állagmegőrzési
	Martfűi Polgármesteri Hivatal

	Önkormányzati utak mentén elhelyezetett közlekedési táblák felülvizsgálata
	2018.június hó
	2
	szabályszerűségi
	Martfűi Polgármesteri Hivatal

	Martű Városi temető üzemeltetésének ellenőrzése
	2018.01.01-08.31.
	3
	szabályszerűségi
	Martfű Város Önkormányzata

	Temetési segélyekkel, köztemetéssel kapcsolatos eljárás szabályszerűsége
	2018.01.01-2018.08.31.
	5
	szabályszerűségi
	Martfű Város Önkormányzata

	Az info törvényben foglalt közzétételi kötelezettségek megfelelnek e a jogszabályi előírásoknak
	2018.01.01.-2018.10.31
	1
	szabályszerűségi
	Martfű Város Önkormányzata

	Utóellenőrzés  az info törvényben foglalt közzétételi kötelezettségek megfelelnek e a jogszabályi előírásoknak
	2018.11.21.-2018.12.15.
	1
	szabályszerűségi
	




A belső ellenőrzés tapasztalatairól a Képviselő-testület 2019. május 30-i ülésén beszámoltam, a beszámolót a Képviselő-testület elfogadta. Az ellenőrzések összefoglalójaként megállapítható, hogy a Polgármesteri Hivatal tevékenységével kapcsolatban jogsértés nem került megállapításra.

A Polgármesteri Hivatalban működik az integrált kockázatkezelési rendszer, mely lehetővé teszi a szervezet valamennyi munkafolyamatának vonatkozásában a kockázatok (integritási és korrupciós kockázatok) azonosítását, a kockázatok értékelését, a szükséges védelmi mechanizmusok (kontrollok) számbavételét, hiányosság esetén a megfelelő intézkedések megtételét.

Magyar Államkincstár Jász-Nagykun-Szolnok Megyei Igazgatóság Államháztartási iroda által végzett ellenőrzések

	
ellenőrzés tárgya
	
ellenőrzési időszak
	ellenőrzési napok száma
	
ellenőrzés típusa
	
ellenőrzött szerv megnevezése

	2018.évi igénylésben szereplő mutatószámok módosítása
	2018.06.15.-08.13.
	58
	szabályszerűségi, pénzügyi
	Martfű Város Önkormányzata

	Központi költségvetésből igénybevett állami támogatás 2017. évi elszámolása
	2017.01.01-13.31.
	41
	szabályszerűségi, pénzügyi
	Martfű Város Önkormányzata



2018-ban a Polgármesteri Hivatalt érintő, alábbi külső ellenőrzésekre került sor: 
· JNSZM Kormányhivatal az anyakönyvi, az adó, a kereskedelmi igazgatási és a telepengedélyezési eljárások jogszerűségét ellenőrizte, melynek során törvénysértést nem állapított meg.
· A JNSZM Kormányhivatal a közfoglalkoztatási program ellenőrzését végezte, melynek során hiányosságot nem tárt fel.
· A JNSZM Kormányhivatal közszolgálati ellenőrzése során a személyi illetmények jogszerű megállapítására hívta fel a figyelmet.
· A Nemzeti Adó- és Vámhivatal az eljárási illetékek megfizetésének ellenőrzése során hiányosságot nem tárt fel.
· A JNSZM Kormányhivatal a gyermekvédelmi kedvezményre való jogosultság megállapítását ellenőrizte, az ellenőrzés megállapította, hogy az ügyintézés jogszerűen történt.
· Az önkormányzati Kft-nél 2017-ben indult Állami Számvevőszéki ellenőrzés megállapította, hogy az Önkormányzat tulajdonosi joggyakorlása szabályszerű volt.

A Jász-Nagykun-Szolnok Megyei Kormányhivatal Törvényességi Felügyeleti Osztálya törvényességi felügyeleti konzultációt tartott a Hivatalnál 2018. december 3-án, mely a következő összegző megállapítással zárult:

„A konzultáció keretében történt törvényességi felügyeleti vizsgálat során általános megállapításként rögzíthető, hogy a Martfűi Polgármesteri Hivatal kiemelkedő pontossággal teljesíti a helyi és magasabb szintű jogszabályokban előírt feladatait, hatékonyan segítve ezáltal a képviselő-testület és szervei működését. A képviselő-testület SZMSZ-e részletes, kerüli a párhuzamos szabályozást, kisebb pontatlanságokat tartalmaz. A Nemzeti jogszabálytár felületének kezelése jogszabályszerű, az önkormányzat hivatalos honlapja pedig tartalmazza az Infotv. által meghatározott adatok körét.”

A Jász-Nagykun-Szolnok Megyei Kormányhivatal törvényességi felügyeleti jogkörében 2018-ban törvényességi észrevételt nem tett.
IV.	A POLGÁRMESTERI HIVATAL FELADATAI

1. Jegyzői feladatok

A hivatal működését a központi és helyi jogszabályok, a Képviselő-testület döntései, a belső szabályzatok, utasítások határozzák meg.

A jegyző vezeti a hivatalt, gondoskodik az önkormányzat működésével kapcsolatos feladatok ellátásáról, az államigazgatás részeként pedig tényleges hatósági hatásköröket gyakorol.
Az önkormányzat működésével kapcsolatos legfontosabb feladata a Képviselő-testület és a Bizottságok üléseinek előkészítése, a döntések végrehajtása.

A Hivatal törvényes, átlátható működésének legfontosabb eleme a szabályozottság, melynek érdekében a 2018. évben is elvégeztük a szabályzatok felülvizsgálatát és módosítását.
A törvényi előírásoknak megfelelően 2018-ban eleget tettünk az elektronikus ügyintézéssel kapcsolatos törvényi kötelezettségeinknek és felkészültünk a 2019. január 1-jétől kötelező ASP rendszerhez történő csatlakozásra, mely nagyon komoly feladatot jelentett valamennyi dolgozó számára.
A megfelelő belső információ-áramlás érdekében működtetjük az intranet hálózatot.


A jegyző közvetlen irányítása alatt lévő feladatok

Képviselő-testületi, bizottsági, titkársági feladatok

A képviselő-testület és az egyes bizottságok adminisztratív feladatait 2 fő látja el. Elkészítik a Képviselő-testületi és bizottsági jegyzőkönyveket, nyilvántartják a testületi döntéseket, gondoskodnak a döntések kihirdetéséről, az ezzel kapcsolatos nyilvánosság biztosításáról. Gondoskodnak továbbá a közérdekű hirdetmények, közlemények megjelentetéséről a város honlapján, illetve a sajtóban. Részt vesznek a választások előkészítésével, megszervezésével és lebonyolításával kapcsolatos jegyzői feladatok ellátásában. 

A titkársági ügyintéző ellátja továbbá a polgármester és a jegyző napi munkájához kapcsolódó, általuk meghatározott feladatokat, összehangolja a tisztségviselők ügyfélfogadását, programjait, közreműködik a nemzeti ünnepek, az önkormányzat által szervezett és megrendezett városi ünnepségeknek, az önkormányzati díjak, oklevelek és elismerő címek, valamint a díszoklevelek adományozásának és átadásának lebonyolításában. 

A másik ügyintéző a testületi működéssel kapcsolatos feladatain túl végzi az önkormányzat közzétételi kötelezettségének teljesítésével kapcsolatos, a hivatal dolgozóinak teljesítményértékeléséhez kapcsolódó feladatokat.
2018. évben a Képviselő-testület összesen 24 esetben ülésezett. 2017-ben 26 ülés volt. Munkaterv szerinti soros ülések száma 12, melyből 5 zárt ülés volt. Rendkívüli ülés 12 esetben volt, melyből 2 zárt ülés volt. 

A rendkívüli ülések összehívásának elsődleges oka a pályázatok benyújtása, beruházásokhoz szükséges önerő biztosítása, a közbeszerzési eljárás minél hamarabbi elindítása, valamint kitüntetések adományozásáról szóló döntés volt.

A megnövekedett ülések száma nagy terhet rótt az előterjesztéseket és a jegyzőkönyveket készítő kollégákra.

Az ülések összehívásában fennakadás nem volt, általánosságban elmondható, hogy a képviselők az SZMSZ-ben előírt határidőben – az ülést megelőzően 8 nappal – megkapták a rendes ülések anyagait. 

A Képviselő-testület elé kerülő előterjesztéseket a honlapon minden esetben megjelentettük.

A Képviselő-testület 2017. évben 1 alkalommal tartott közmeghallgatást, amelyen az állampolgárok és a helyben érdekelt szerveztek képviselői közérdekű kérdést és javaslatot tehettek fel. 

Lakossági Fórumot 2018-ban egy alkalommal hívtunk össze a Településképi Arculati Kézikönyvvel kapcsolatban.

A képviselő-testület 18 rendelet elfogadásáról döntött a tavalyi évben. A határozatok száma  180 db volt.  

A bizottságok összesen 43 esetben tartottak ülést, és 235 határozatot hoztak.

A munkatársak az ülést követően gondoskodtak a jegyzőkönyv, az elfogadott határozatok, rendeletek kiadmányainak elkészítéséről, és továbbították azokat az érintettek részére. Figyelemmel kísérték továbbá a határozatok végrehajtását, amelyre vonatkozóan a lejárt határidejű határozatok végrehajtásáról szóló jelentésben folyamatosan tájékoztatást adtunk a képviselő-testületnek. 

2013. július 1. napjától létrejött a Nemzeti Jogszabálytár elektronikus felülete (NJT) melyen a Képviselő-testület által alkotott rendeleteket kell közzé tenni a kihirdetésétől számított 3 napon belül. E rövid határidő körültekintő, alapos előkészítő munkát követel, hiszen rendelet-módosítás esetén a rendeletek egységes szerkezetbe foglalását is el kell végezni.

Az önkormányzati rendeletek a város honlapján közzétételre kerültek. 

A képviselő-testület nyilvános üléseiről 2 példányban, a bizottsági ülésekről 1 példányban készült jegyzőkönyv, amely a Nemzeti Jogszabálytár elektronikus felületére került feltöltésre. A Képviselő-testület jegyzőkönyvének egy példánya a Városi Művelődési Központ és Könyvtárban megtalálható, a nyilvános ülések jegyzőkönyvei elektronikusan is elérhetőek a város honlapján.

A testületi jegyzőkönyvek elkészítésére, és a Nemzeti Jogszabálytár elektronikus felületére történő feltöltésére, a jogszabályi előírások alapján15 nap áll rendelkezésre, mely gyakran nagyon rövid határidőnek bizonyul. 

A jegyzőkönyvet készítő munkatársak szinte minden alkalommal csak túlmunkával tudják azt határidőre elkészíteni. Ennek elsődleges oka, hogy a jegyzőkönyvek a hozzászólásokat nagyon részletesen tartalmazzák, mely jól szolgálja a minél szélesebb körű lakossági tájékoztatást, és igényként jelentkezik ez az ülésen hozzászólók részéről is.


Hatósági feladatok

A hatósági munka magában foglalja az anyakönyvi igazgatás, a hagyatéki ügyek, a kereskedelmi igazgatás, a mezőgazdasághoz és állategészségügyhöz kapcsolódó feladatokat, a népességnyilvántartási és ehhez kapcsolódóan a különböző hatósági igazolások kiállításának feladatkörét, az iparigazgatási feladatokat is, valamint a hirdetményi úton történő közzététellel kapcsolatos feladatokat különös tekintettel a Földforgalmi törvényben foglaltakra. Kapcsolódva a népességnyilvántartási és címnyilvántartási feladatokhoz az új elektronikus felület a „Központi Cím Regiszter” azaz a KCR bevezetésének előkészítő munkái kapcsán nagy mennyiségű adatrögzítés teljesítését valamint 2018. évben már az országgyűlési választások előkészítésével, és lebonyolításával összefüggő feladatok ellátását is jelentette.

Az ügyfelekkel történő kapcsolattartáson túl feltételezi a tevékenységet kiszolgáló elektronikus felületek ismeretét és kezelését, valamint a szakhatóságokkal történő kapcsolattartást és együttműködést is. 


Anyakönyvi igazgatás

Az anyakönyvi feladatokat 2018. évben egy fő anyakönyvvezető és egy fő helyettes anyakönyvvezető látta el. A Martfű városban anyakönyvezett anyakönyvi események a 2018. évben az alábbiak szerint alakultak.

Születések száma: -

Házasságkötések száma: 50

Halálesetek száma: 19

Az iktatott ügyiratok száma 1216 db volt a teljes hatósági munka vonatkozásában. Az alábbiakban részletezett egyéb hatósági feladatokon túl meglehetősen nagy számú volt az anyakönyvi kivonat igénylés ( korábbi anyakönyvi eseményekről – 72 db ügyirat), és  egyre növekvő számban jelentkezik a házassági  névmódosítási eljárás (16 db ügyirat).

Egyszerűsített honosítási eljárást követően állampolgársági eskütételre 1 alkalommal került sor, melynek során 1 határon túli honfitársunk vált magyar állampolgárrá.

A rendezvények kapcsán az anyakönyvvezető feladata a rendezvényhez kapcsolódó kellékek (díszítővirág, pezsgő, gyertyák) beszerzése, a rendezvényeken történő közreműködés, illetve az anyakönyvi eseményekhez kapcsolódó rendezvényeket követően a változások rögzítése a személyiadat –és lakcímnyilvántartásba és az elektronikus anyakönyvbe, valamint a hatóságok - Bevándorlási és állampolgársági Hivatal, Külügyminisztérium, Közigazgatási és Igazságügyi Minisztérium valamint a Közigazgatási és Elektronikus Közszolgáltatások Központi Hivatalának értesítése az adatváltozásokról.

Az anyakönyvi feladatok sorába tartozik a Központi Statisztikai Hivatal folyamatos és rendszeres tájékoztatása az adatok heti rendszerességgel történő továbbításával.
Az anyakönyvvezető adatváltozást rögzít az elektronikus anyakönyvi rendszerben a házassági eseményhez a házasság felbontásáról szóló bírósági értesítések alapján. Ezen eljárásokat követően az illetékességi körbe tartozó anyakönyvi események vonatkozásában rögzíti az adatváltozásokat a központi személyiadat – és lakcímnyilvántartás rendszerébe.

Az anyakönyvvezető rögzítési feladatokat lát el a más településekről érkező elektronikus megkeresések alapján, a 2014. július 01. napját megelőző és illetékességi területéhet tartozó anyakönyvi események elektronikus anyakönyvi rendszerben történő felrögzítése kapcsán.

Az anyakönyvi feladatok része a névadóünnepségek tartása melyre 2018-ban 10 alkalommal került sor.


Hagyatéki ügyintézés: 

Az anyakönyvi feladatokhoz szorosan kapcsolható a hagyatéki eljárások lefolytatása.

2018. évben Martfű városban illetve a más településeken egészségügyi intézményekben történt, de martfűi állandó lakóhellyel rendelkezőket érintő 74 haláleset kapcsán 79 darab ügyirat az egyéb hagyatéki ügyek kapcsán pedig 42 darab ügyirat került iktatásra.  Összesen:121 főszám és 426 alszám.

A fenti ügyiratszámból 18 esetben az ügy tárgya hagyatéki adatszolgáltatás volt jellemzően pénzintézetek részére. Öt esetben történt póthagyatéki leltár felvételére sor és 21 esetben kezdeményezte a meghallgatást más önkormányzat jegyzője tekintettel arra, hogy a meghallgatandó hozzátartozó lakcíme Martfűm volt.

A hagyatéki ügyintézés során az ügyintéző feladata a hozzátartozó értesítése az eljárás megindulásáról, az értesítésre megjelent ügyfél írásos nyilatkozatának ellenőrzése valamint annak alapján a hagyatéki leltár elkészítése és annak közjegyzőhöz történő elektronikus továbbítása.

E feladatkörben eljárva fel kell tárnia az örökhagyó teljes vagyonát, illetve az öröklésben érdekeltek adatait, gyakran úgy, hogy az ismert hozzátartozó nem vagy csak nagyon szűk körben tud információt nyújtani. Ehhez meg kell keresnie más hatóságokat, fel kell tárnia a rokoni kapcsolatokat, adatokat okiratokat kell beszereznie a tények bizonyítására és esetlegesen biztonsági intézkedéseket kell foganatosítania a hagyatéki vagyon megőrzése érdekében. A leltár elkészítését megelőzően szükség esetén egyeztetéseket folytat az illetékes közjegyzővel, a leltár elkészítését követően azt megküldi a közjegyző részére.

A közjegyző részére történő továbbítás után a későbbiekben más szervektől (Bankok, Hitelintézetek, Nyugdíjfolyósító Igazgatóságok stb.) érkező megkeresésekre a hagyatéki ügyintéző a jogszabályban előírt keretek között adatot szolgáltat.

A közjegyző által készített hagyatékátadó végzés jogerőre emelkedését követően ismertté vált vagyon vonatkozásában, az anyakönyvvezető póthagyatéki eljárást folytat le.

A hagyatéki ügyintézéshez kapcsolható a gyámhivatali megkeresésre készülő vagyonleltár elkészítése, melyet a hagyatéki leltár szabályai szerint kell elkészíteni.


A hagyatéki ügyintézés része a kiskorúak vagyonleltárának elkészítése a gyámhatóság részére az őket érintő gyámhatósági eljárásokhoz. 2018. évben két esetben került sor kiskorú vagyonleltárának felvételére.


Népességnyilvántartás:

A népességnyilvántartási feladatok ellátása a számítástechnika közigazgatásban történő térnyerésével szinte kizárólag elektronikus ügyintézést jelent, figyelemmel arra, hogy e feladatkör ellátása számítógépes programok alkalmazásával történik.

A tevékenység egyrészt a hivatali egyéb feladatellátáshoz szükséges adatszolgáltatást (pályázatok készítéséhez; beszámolók, szakmai anyagok elkészítéséhez) foglalja magában, mely a külön e célra szolgáló ún. VIZUAL REGISZTER program segítségével valósulhat meg. 

A tevékenység másik része a „Címnyilvántartó” rendszerhez fűződik. A Címnyilvántartó rendszer az országos személyiadat- és lakcímnyilvántartás rendszeréhez biztosít hozzáférést a megfelelő elektronikus jogosultsággal rendelkező ügyintéző számára. Ez jelenti a változások rögzítését (pl.: közterület nevének megváltozása, korábban rosszul rögzített adatok javítása, telekalakításokat követő adatváltozások) valamint az új építésű épületek rögzítését a címnyilvántartásban új címként. E tárgykörben 2018. évben 3 esetben kellett eljárni.

2018. évben az országgyűlési képviselők választásának előkészítése és lebonyolítása kapcsán a körzetek felülvizsgálata, a szavazókörök adatainak ellenőrzése és a szükséges módosítások elvégzése is plusz feladatokat jelentett. Az új informatikai rendszer bevezetésével annak alkalmazása és általa a szavazás teljes lebonyolítása jelentett új feladatot. Az országgyűlési képviselők választásához kapcsolható iktatott ügyek száma: 323 db


Állategészségügy, mezőgazdaság:

Általános tendencia az állattartás valamint a növénytermesztés visszaszorulása, azonban bizonyos kapcsolódó feladatok ellátása szükségszerű az alacsony egyed- illetve esetszám ellenére is.

A feladatkörök bizonyos része az évtizedek során átkerült szakmai fórumok részére azonban a méhészek nyilvántartása – mely 2018. évben 50 ügyiratot igényelt, valamint az állat- és növény-egészségügyi jelentések közhírelése jegyzői hatáskörben maradtak.

Ugyancsak helyi feladat a termőföldek elidegenítéséhez illetve bérbe adásához szükséges hirdetményi eljárás mely során az adás vételi vagy haszonbérleti szerződések kifüggesztésre kerülnek a hivatal hirdetőtáblájára, valamint rögzítésre kerülnek egy elektronikus úton elérhető országos rendszerbe, ahonnan letölthetőek bárki számára.

Az új Földforgalmi törvény hatályba lépésével e feladatkör ellátása jelentősen megváltozott. A jogszabály és a hozzá kapcsolódó végrehajtási rendeletek bonyolult összefüggéseket tartalmaznak, melyek értelmezése olykor a szakhatóságok számára is kihívást jelentett. E jogszabályi környezetben kellett megoldani az ügyfelek tényszerű tájékoztatását valamint a segítségnyújtást számukra a jogalkalmazásban történő eligazodáshoz.

E témakörben iktatott ügyiratok száma 2018. évben: 22 db főszám és 83 db alszám.

Az egyéb hirdetmények száma 9 db melynek 16 alszáma volt.


Iparigazgatás

2013. február 01-től jogszabály változás miatt a 2009. évben Martfű Város Jegyzőjétől Szolnok Megyei Jogú Város Jegyzőjéhez került iparigazgatási feladatok visszakerültek a telep fekvése szerint illetékes önkormányzat jegyzőjéhez. 

E tevékenységhez kapcsolódóan 3 főszám került iktatásra. Az 57/2013. (II.27.) Kormányrendelet a tevékenység jellegétől függően két csoportra osztja az ipari tevékenységeket. Az egyik a bejelentés-köteles ipari tevékenység a másik a telepengedély-köteles ipari tevékenység. 

Fentiek alapján Martfű városban 2018. évben csak bejelentés-köteles tevékenységet végző ipari vállalkozás került nyilvántartásba vételre. Nyolc gazdálkodó szervezet kérte a nyilvántartásba vételét, adatváltozás miatti módosítás iránti kérelem nem érkezett, tevékenység megszüntetésének bejelentésére pedig 4 esetben került sor. 


Kereskedelmi, szálláshely igazgatás:

A kereskedelmi igazgatási feladatok körébe a kereskedelmi tevékenység bejelentésével, üzletek működésével, azok adatmódosításaival, a szálláshelyekkel kapcsolatos feladatok ellátása tartozik, amely feladatok a 2018. évben 1 fő igazgatási ügyintéző osztott munkakörébe tartozott, kiegészülve a vendéglátó üzletek alkalmi és állandó nyitvatartási engedélyeinek a kiadásával, a zenés, táncos rendezvények engedélyezésével kapcsolatos feladatok ellátásával.

A 2018. évben 34 db iktatott főszám és 72 alszám szólt a kereskedelmi igazgatásról. E szám azonban nem tükrözi a befektetett munkát, hiszen az ügy megindítását követően jellemzően 10-16 alszámig is elér az ügyiratok terjedelme.

Bejelentés köteles kereskedelmi tevékenység során a kereskedő amennyiben az eljárási illetéket vagy az igazgatási szolgáltatási díjat megfizette a bejelentést tevőt erről a tényről 8 napon belül igazolás megküldésével értesítjük. A bejelentésről a szolgáltatási törvény által meghatározott adattartalommal nyilvántartást vezetünk. A nyilvántartást Martfű Város honlapján közzé tesszük, és az adattartalmat folyamatosan frissítjük. A bejelentés másolatát a nyilvántartásba vételt követően a nyilvántartási számmal együtt elektronikusan megküldjük az eljárásban résztvevő hatóságoknak.(pl.: élelmiszer forgalmazása esetén az Állat-egészségügyi és Élelmiszer – ellenőrző feladatkörben eljáró járási hivatalnak.) A kereskedelmi tevékenységek végzése túlnyomó részt bejelentés alapján gyakorolható, az így létrehozott regisztrációs eljárás lényegét az ellenőrzési és a bejelentési rendszer egyensúlyi helyzete biztosítja. A kormány az intézkedéssel a kereskedők terheit kívánta csökkenteni.

A kizárólag üzletben forgalmazható termék forgalmazására szolgáló üzlet üzemeltetéséhez működési engedély szükséges. Működési engedéllyel kapcsolatos eljárásban a szakhatóságok az üzlet nyilvántartásba vételét és értesítésünket követő 8 napon belül hatósági ellenőrzést folytat le. Amennyiben hiányosságot tapasztalnak, jelzik hatóságunk felé, a hiányosság megszüntetésére fel kell hívni a kereskedő figyelmét, végső esetben a kereskedelmi tevékenységet meg kell tiltani. 2018. évben a tevékenység megtiltására irányuló eljárásra nem került sor. Tapasztalataink azt mutatják, hogy a kereskedők próbálnak minden jogszabálynak megfelelni.

Az üzlet megszűnését a megszűnést követő nyolc napon belül be kell jelenteni a Jegyzőnek. A Jegyző a bejelentést követően a működési engedélyt visszavonja, és az üzletet törli a nyilvántartásból.

A kereskedő köteles a nyitva tartási idejében bekövetkezett változást, az azt megelőző nyolc napon belül bejelenteni a Jegyzőnek, melyet a nyilvántartásunkban azonnal átvezetünk.

Az üzleten kívüli kereskedelem keretében a termék forgalmazása céljából a vásárlónak szervezett utazást vagy rendezvényt a kereskedő köteles- az utazás vagy rendezvény helyének és időpontjának megjelölésével legkésőbb 15 nappal megelőzően a Jegyző részére bejelenteni.  A bejelentés másolatát soron kívül, de legkésőbb a bejelentés beérkezését követő három napon belül elektronikusan megküldjük az utazás vagy rendezvény helye szerinti illetékes fogyasztóvédelmi hatóságnak. Ez a feladat rendkívül fontos, mivel egyre többet lehet hallani, hogy idős nyugdíjas embereket vernek át, kényszerítenek bele magasabb összegű termékek megvásárlására, hitelek felvételére. Így a hatóság naprakészen ellenőrizni tudja a termékbemutatós cégek tevékenységét.

A bejelentés köteles kereskedelmi tevékenység, valamint a működési engedély megadásával egyidejűleg a bejegyzett adatokat elektronikus úton megküldjük a Zala Megyei Kormányhivatal részére úgy, hogy az Országos Kereskedelmi Nyilvántartási rendszerbe (OKR) rögzítünk.

2018. évben 2 alaklommal került sor kereskedelmi tevékenységek ellenőrzésére.  A kereskedő, illetve alkalmazottja ellenőrzéskor eredeti okirattal vagy másolattal köteles igazolni, hogy eleget tett bejelentési kötelezettségének. Mindkét esetben be tudták mutatni a dokumentumokat, illetve a forgalmazott termékkörök is megfeleltek az Igazoláson feltüntetett termékkörök kódjaival. Az ellenőrzés során szankcióra nem került sor.

A szórakozó helyek biztonságának növelése érdekében hozott jogszabályok, a zenés- táncos rendezvény jellegétől és várható létszámától függően teszik szükségessé a rendezvények lebonyolítását megelőző eljárásokat.
A jogszabályban előírt létszámhatárok (zárt térben 300 fő, szabadtéren 1000 fő) feletti várható létszám esetében a hatósági ügyintéző kötelezettsége a szakhatóságok előzetes értesítése, a szervező által becsatolt szakmai anyagok szakhatóságok részére történő továbbítása, illetve a helyszíni szemle előkészítése és lebonyolítása, a szemlén jegyzőkönyv készítése.
A szakmai anyagok elbírálása és a helyszín szakmai szempontok szerinti megfelelőségének igazolása természetesen a szakhatóságokat terheli, ugyanakkor széleskörű koordinációs munkát igényel az eljáró ügyintézőtől mely feltételezi a szakhatóságokkal történő rugalmas és egymás munkáját segítő együttműködést.
Az ilyen jellegű rendezvények esetében a szakhatóságok igényei szerint a rendezvény ideje alatt a polgármesteri hivatal hatósági ügyintézőjének jelenlétében és koordinációja mellett hatósági ellenőrzések lebonyolítására is sor kerül. 2018. évben 3 db nagyszabású rendezvény (Örökzöld Tisza fesztivál, Martfűi Fesztivál és Gyermeknap, Kolbász és Hurkatöltő Fesztivál)) engedélyezése volt folyamatban, mindent esetben a résztvevők száma 500-1000 fő körül alakult. Ezeknek a rendezvényeknek az ügyintézése a lebonyolítást megelőzően 1 hónappal már elkezdődik, mert a helyszíni szemlék összehangolása illetve a szakhatóságok hozzájárulásának beszerzése időigényes feladat.

Fenti rendezvényeken túl heti rendszerességgel történik különböző szervezők (Nyugdíjas Klubok, vállalkozások, Szülői Munkaközösségek stb.) által szervezett programok bejelentése mely szintén adminisztrációs feladatokat jelent. 2018. évben összesen 37 db rendezvény lett bejelentve hatóságunkhoz. 

Kereskedelmi igazgatás vonatkozásában a Központi Statisztikai Hivatal részére időszakos adatszolgáltatási kötelezettség áll fenn melyeket január, február március és július hónapokban kell teljesíteni.


Szociális feladatok

A szociális ellátások területén jelentkező feladatokat 2 ügyintéző végzi oly formában, hogy egyik ügyintéző osztott feladatként a szociális ellátások területéhez másik feladatként a közfoglalkoztatottak foglalkoztatásához kapcsolódó munkát végzi, valamint koordinálja a szociális szolgáltatástervezési koncepció felülvizsgálatát, végrehajtását. A természetes személy adósságrendezési eljárásban az adósra, adóstársra vonatkozó környezettanulmány elvégzésével összefüggő szabályokról szóló 21/2015. (IX.2.) IM rendelet alapján – mint jegyző által kijelölt személy - közreműködik az eljárásban. Ellátja az intézmények működési engedélyének intézését, változások bejelentését. Lebonyolította a téli rezsicsökkentés végrehajtását követően szükségessé váló további intézkedésekről szóló 1364/2018. (VII.27.) Korm határozatban foglalt háztartások részére járó 12000.-Ft értékű utalvány kiadásának előkészítését, lebonyolítását. A másik ügyintéző osztott munkakörben szociális igazgatási feladatai mellett a kereskedelmi igazgatási feladatokat, valamint helyettesítési feladatokat látja el anyakönyvi igazgatás területén, illetve hagyatéki és telepengedélyezései ügyekben. Referensként koordinálja a Helyi Esélyegyenlőségi Program felülvizsgálatát, végrehajtását. 

Az ügyintézők munkájukat közvetlenül a jegyző irányítása alatt végzik.  

Feladataik közé tartozik továbbá az egészségügyi intézmények munkájának koordinálása, a fenntartói feladatok egy része. Az alapellátások tekintetében feladatuk volt a minimum feltételek biztosítása, a háziorvosi feladatok ellátásra kötött szerződések folyamatos felülvizsgálata. A védőnői szolgálathoz tartozóan – mint fenntartó – a szociális munkacsoport bonyolította a működéshez szükséges hátteret, eszközöket, illetve folyamatosan bonyolította a személyi változások miatt szükségessé vált jelentéseket, működési engedélyek módosítását. 
A szociális ügyintézők készítették elő Martfű Város Önkormányzata Képviselő-testületének Egészségügyi, Foglalkoztatási és Szociális Bizottsága feladatkörébe tartozó döntéseket. 
A közoktatási feladatellátással kapcsolatosan a fenntartó részére adatszolgáltatási kötelezettségek teljesítése, a fenntartói döntések testületi véleményezésének előkészítése, valamint a tanév indításhoz óvodai, iskolai csoport, tanuló létszámainak elfogadása, óvodai, iskolai beiratkozás időpontjának elfogadásának előkészítése is a munkacsoporthoz tartozott. 

A szociális munkacsoport látja el a jegyzői gyámhatósági feladatokat is (rendszeres gyermekvédelmi kedvezmény, hátrányos és halmozottan hátrányos helyzet megállapítása, szünidei étkeztetés jegyzői feladatai). 

Szintén ide tartozott a Családsegítő Szolgálat, Játékvár Bölcsőde és Óvoda működési engedélyezésével kapcsolatos feladatok ellátása, folyamatos jelentési kötelezettségek teljesítése. 

A szociális ügyintézők készítették el az előírt, feladataikhoz kapcsolódó statisztikai jelentéseket. 

Külső szervek megkeresésére környezettanulmányt készítenek. Közreműködnek az integrált kockázatkezelési rendszer működtetésében.  

A dolgozók leterheltségét továbbra is jelentősen megnöveli a Szociális Ellátások Országos Nyilvántartásának (PTR) használata, mely sajnos továbbra sem zökkenő mentes. A program lassúsága, terheltsége és gyakori hibái nem csökkentek, a jelzett problémákat nem orvosolták.

Egyre nagyobb számú külső megkeresés érkezett környezettanulmány elkészítésére, mely komoly gondot okoz, hiszen – tekintettel arra, hogy mindössze 2 fő látja el a feladatokat - a lakóhelyre való kiszállás, az ott töltött idő az irodai feladatok elvégzését nehezíti, a 8 napos ügyintézési határidőt (mely valójában maximum 6 napot jelent, hiszen a hétvége valamint ünnepnap is beletartozik) egyébként is nagyon nehéz tartani. A nem külső megkeresés alapján, saját segélyezési feladatok ellátásához is számos esetben szükséges a kérelmező környezetének vizsgálata. Mivel az ügyfelek is dolgozhatnak, a környezettanulmányt olykor munkaidőn kívüli időszakban kénytelenek elkészíteni. A fennálló ügyfélforgalom mellett (az ügyintézők időbeosztását az ügyfélforgalom alakítja), a munkafolyamat megtervezésére alig van lehetőség. Az ügyintézők továbbra is nagyon leterheltek. Feladatuk sokrétű, sok esetben bonyolult és időigényes. Munkájuk során olyan intézményekkel is kapcsolatot kell létesíteni és tartani, amelyek nem tartoznak a közigazgatás területéhez. Pl. kórház, háziorvos, gyógyszertár, vállalkozók, stb. A sokasodó adatszolgáltatás is további feladatokat ró a munkatársakra, és nem szabad figyelmen kívül hagyni, hogy e területen olyan ügyeket kell többnyire intézni, amelyek nem csak időigényesek, de hatalmas szociális érzékenység, empátia és tolerancia szükséges hozzá, sokszor komoly pszichés terhet is jelentenek az e területen dolgozók számára. 

Mindkét ügyintéző a WinSzoc, PTR és CSTINFO programok felhasználója, ezen felül az egyik munkatárs a MUKENG, OSZIR, HENYIR, a KENYSZI és KIRA adatbázisokban, a másik munkatárs az EAK, KIR és OKR adatbázisban történő rögzítéseket is végzi.  

A szociális ügyintézők az alábbi ellátási formák megállapításáról, kifizetésének előkészítéséről, annak visszaigényléséről, jogosulatlanul felvett ellátások visszafizetésének elrendeléséről, végrehajtásáról gondoskodtak 2018. évben: 

1. Köztemetés
1. Rendszeres gyermekvédelmi kedvezmény
1. Hátrányos és halmozottan hátrányos helyzet fennállásának megállapítása
1. Szünidei étkeztetés
1. Települési támogatás
· lakhatási támogatás
· gyógyszertámogatás
· szociális ösztöndíj
· temetési támogatás
· krízistámogatás
· eseti támogatás
· köztemetés költségeinek megtérítése alóli felmentés




Eseti támogatások elutasításának száma: 

Eseti települési támogatás: 		21	(előző évhez képest 110 %-os növekedés)
Köztemetés: 		  		  0
Temetési támogatás: 		  	  1	(előző évben 0 volt)
Krízistámogatás: 			  0










A rendszeres gyermekvédelmi kedvezményben (ahogy azt a fenti diagram is mutatja) 118 gyermek részesül. Ez nem jelent havi kifizetést, azonban a családok részére – összesen 79 családot érint – számos kedvezményt biztosít. Pl. ingyenes tankönyv, ingyenes étkezés középiskolás korig, középiskolában 50 %-os étkezési és kollégiumi díjkedvezmény. A hátrányos és halmozottan hátrányos helyzethez kapcsolódó kedvezmények, lehetőségek: Óvodai fejlesztő program, Képesség-kibontakoztató és integrációs felkészítés, Arany János Tehetséggondozó Program, Arany János Kollégiumi Program és Arany János Kollégiumi-Szakiskolai Program, Útravaló-MACIKA Ösztöndíj program, Az alapfokú művészetoktatásban való részvétel támogatása, A lemorzsolódás megelőzését szolgáló rendelkezések, Óvodáztatási támogatás, Gyermekjóléti alapellátáshoz fordulás lehetősége. 


Az ügyintézők ügyiratforgalma szociális ügyekben 2017. és 2018. évben:

Bár a vizsgált időszak 2018. év, a változások követéséhez elengedhetetlen az előző évhez való viszonyítása. A fenti 2 diagram nem csak az ügyiratforgalom növekedését, hanem az ügyek összetételének változását is tükrözi. Az is megállapítható, hogy – tekintettel a főszámok csökkenésére, de az alszámok számának jelentős emelkedésére-, kevesebb ügyfél fordul hozzánk segítségért, de ők több alkalommal. Összességében tehát annak ellenére nőtt az ügyiratforgalom, és ezzel párhuzamosan az ellátandó feladat, hogy az érintettek száma csökkent. 

A közfoglalkoztatás munkaügyi, társadalombiztosítási ügyeinek intézése szintén a szociális munkacsoport egyik dolgozójának feladata, aki elvégzi a KIR adatbázisban a változásjelentést, foglalkoztatási adatok (szerződés, megszűnés, adatváltozás, stb.), távolléti adatok rögzítését, nyilvántartását, postázást, valamint adatszolgáltatást a Kormányhivatal felé. 





Összesen 574 db közfoglalkoztatással összefüggő ügyirat keletkezett 2018. évben


2018-ban Magyarország Kormánya a téli rezsicsökkentés végrehajtását követően szükségessé váló további intézkedésekről szóló 1364/2018. (VII.27.) Korm. határozat alapján egyetértett azzal, hogy a téli rezsicsökkentésben korábban nem részesült, a vezetékes gáz, vagy távfűtéstől eltérő fűtőanyagot felhasználó háztartások is egyszeri természetbeni támogatásban részesüljenek a fűtési költségek viselésével összefüggésben. A Korm. határozat 3. pontja felkérte az érintett helyi önkormányzatokat – a kiépített gázhálózattal nem rendelkező települések esetében a téli rezsicsökkentés kiterjesztéséről szóló 1210/2018. (IV.6.) Korm. határozat 2. mellékletében szereplőket kivéve -, hogy tegyék lehetővé, összesítsék és haladéktalanul továbbítsák a Belügyminisztériumnak az igénybejelentést a téli rezsicsökkentés korábbi intézkedéseiben nem részesült, gáz- vagy távhő-szolgáltatási szerződéssel nem rendelkező háztartásokról, hiszen ebben a körben hiteles, központi nyilvántartás nem áll rendelkezésre. Ezen igénybejelentés határideje az önkormányzatok irányába 2018. október 15-e volt. A benyújtott igényekről az önkormányzatok 2018. október 17-éig adtak tájékoztatást a Belügyminisztérium részére. A Kormány döntése értelmében a támogatást természetbeni támogatás formájában kell biztosítani. E feladatot szintén a munkacsoport egyik tagja végezte el. Gondoskodott a helyben szokásos való hirdetésről, begyűjtötte az igényeket, elkészítette az ehhez szükséges nyomtatványokat, összegezte az eredményt, előkészítette az utalványok elkészítését, elkészítette a jogszabályban előírt jelentést, kapcsolatot tartott az illetékes katasztrófavédelmi igazgatósággal, kapcsolatba lépett vállalkozókkal, előkészítette a velük kötött megállapodást. 

E feladat során 58 kérelem érkezett, melyek megoszlását az alábbi diagram mutatja:







2. Aljegyző feladatai

Az aljegyző munkakörébe az alábbi feladatokon túl a beszámoló I. pontjában részletezett humánpolitikai feladatok, a közfoglalkoztatási pályázatok, valamint a Hivatal ügyiratkezelési feladatainak felügyelete tartozik.

Művelődési, sport és civil feladatok
Elláttuk a városi ünnepségek szervezésének előkészítésében, lebonyolításában való közreműködési, valamint ehhez kapcsolódóan a különböző önkormányzati elismerések adományozásával összefüggő előkészítő feladatokat.

Az éves ünnepnaptárban szereplő, valamint a Városi Művelődési Központ és Könyvtár által szervezett egyéb rendezvényeknél az intézmény és az Oktatási, Művelődési, Sport, Civil és Egyházi Kapcsolatok Bizottsága munkájának összehangolásával igyekeztünk a programok sikeres megvalósításához hozzájárulni.
Közreműködtünk több alkalommal 2018-ban is a város legidősebb polgárai, a 90 éven felüli lakosok méltó önkormányzati köszöntésének megszervezésében, az örömteli esemény lebonyolításának előkészítésében.
Ezen kívül az elmúlt év során is a Hivatal feladatkörébe tartozott a városban működő civil- és sportszervezetek pályázati úton, önkormányzati keretből történő támogatásának előkészítése, végrehajtása, melynek eredményeként a sportszervezetek számára 14 M Ft, a civilszervezetek számára pedig 1.656.931 Ft összegben került sor a támogatási összegek folyósítására.



3. Pénzügyi és Adóügyi Iroda

A Pénzügyi és Adóügyi Iroda látja el Martfű Város Önkormányzata, és az önkormányzat által fenntartott intézmények költségvetésének gazdálkodásával, szakmai irányításával kapcsolatos feladatokat megállapodás alapján, valamint az adóigazgatással és idegen tartozások behajtásával kapcsolatos feladatokat.

Az iroda pénzügyi feladatai három, egymással szorosan összefüggő, jellegében mégis elkülönülő csoportra bonthatók:
· a képviselő-testület döntéseinek előkészítése,
· a költségvetés végrehajtása, gazdálkodási feladatok,
· az önkormányzat által fenntartott intézmények költségvetési gazdálkodásának irányítói felügyelete.

A képviselő-testület döntéseinek előkészítése

A jogszabályban meghatározott határidőig benyújtottuk a képviselő-testület részére az önkormányzat 2018. évi költségvetési rendelet-tervezetét, melyet két fordulóban tárgyalt meg.

A 2018. évi költségvetési rendelet 3 alkalommal került módosításra.

A költségvetési rendelet-tervezetek minden esetben a jogszabályban meghatározott tartalommal és szerkezetben készültek el. Az elfogadott költségvetési rendelet alapján határidőre elkészült a Magyar Államkincstár részére benyújtandó, a költségvetési előirányzatok összeállítására szolgáló adatszolgáltatás.

A költségvetési előirányzatok év közbeni változásáról – jogszabálynak megfelelően – előirányzat analitika készült.  A főkönyvi nyilvántartásban 2018. év során 1.443 db előirányzat módosítást jelentő tétel rögzítése történt meg.
Önkormányzatunk 2018. évi költségvetése1.529.078 e Ft előirányzattal került elfogadásra.
Az év folyamán előirányzataink a központi feladatok lebontása, valamint saját hatáskörű döntéseink alapján2.292.380 e Ft-ra módosultak a finanszírozási műveletekkel együtt.

Év közben a testület részére a féléves gazdálkodás helyzetéről szóló tájékoztatót állította össze az iroda.

A 2018. évi költségvetési gazdálkodás lezárásaként elkészítette a zárszámadási rendelet-tervezetet, mely tartalmazta az önkormányzati fenntartású intézményi maradványok jóváhagyására vonatkozó javaslatokat is.

A költségvetés végrehajtása, gazdálkodási feladatok

A képviselő-testület döntéseinek előkészítésén túl az iroda 2018. évi feladatainak meghatározó részét a költségvetés végrehajtása jelentette, amely az alábbiakat foglalja magában:

· a kiadási előirányzatok terhére történő kötelezettségvállalások nyilvántartásba vétele,
· a bevételi előirányzatok javára történő követelések nyilvántartásba vétele
· a gazdasági események számviteli rögzítése,
· a Hivatal számviteli politikájának, számlarendjének, kötelezettségvállalási- értékelési- és leltározási, valamint a belső kontrollrendszer szabályzatának felülvizsgálata,
· heti finanszírozási ütemterv és likviditási terv elkészítése a likviditás folyamatos biztosításához,
· kötelezettségvállalások pénzügyi teljesítése (utalványrendeletek elkészítése),
· banki és házi pénztári kifizetések,
· pénztár ellenőri feladatok ellátása
· a NAV felé történő adóbevallások elkészítése (áfa, rehabilitációs hozzájárulás, éves bevallások),
· rendszeres és nem rendszeres személyi juttatások ((megbízási díj, tiszteletdíj, költségtérítés, bérlet, cafetéria elemek, adóköteles cégtelefon magáncélú használata, adóköteles készletre vásárolt munkaruha, egyéb költségtérítés /szemüveg/, adóköteles természetbeni juttatás, jutalom, jubileumi jutalom, szabadidő megváltás, kitüntetés, stb.).) számfejtése és annak pénzügyi teljesítése,
· kimenő és beérkező számlák analitikus nyilvántartása, negyedévenkénti adatszolgáltatáshoz
· főkönyvi könyvelés, ellátottak pénzbeli juttatása (köztemetés, önkormányzati segélyek, ösztöndíjak) pénzügyi teljesítése
· vezeti a Hivatal, valamint az önkormányzat vagyonának analitikus nyilvántartását, egyezteti a vagyont a vagyonkataszteri nyilvántartással negyedévente (2018-ban a vagyonanalitikai egyedi nyilvántartó lapok száma 5 234 db),
· Hivatal eszközeinek és forrásainak mérleg szerinti leltározása,
· az önkormányzat által nyújtott támogatások nyilvántartása, ellenőrzése,
· kötelezettségvállalás nyilvántartás vezetése,
· Európai Uniós projektek analitikus nyilvántartása, elkülönített könyvelés vezetése, ezek egyezőségének biztosítása
· Önkormányzati üdülővel kapcsolatos ügyintézés márciustól szeptemberig: turnus nyilvántartás, számlázás, üdülő gondnokával egyeztetés.
· Önkormányzati bérlakás állománnyal kapcsolatos számlázási, pénzügyi és könyvelési feladatok ellátása
· közterület fenntartásával kapcsolatos pénzügyi és könyvelési feladatok ellátása
· köztemető üzemeltetésével kapcsolatos számlázási, pénzügyi és könyvelési feladatok ellátása

Az iroda gondoskodik megállapodás alapján az intézményi feladatok ellátásáról az alábbiakban részletezettek szerint:

Éves költségvetési rendeletében az önkormányzat az önállóan működő költségvetési szervre vonatkozóan is meghatározza a

· személyi jellegű kiadásokat,
· munkaadót terhelő járulékokat,
· dologi jellegű kiadásokat,
· speciális támogatásokat,
· felújítási előirányzatot,
· felhalmozási kiadásokat
· bevételeket forrásonként, valamint a
· intézményi bevételi, illetve kiadási költségvetési sarokszámát

Fenti előirányzatok kialakításához – az önkormányzat által megadott szempontok szerint – az önállóan működő költségvetési szerv a Polgármesteri Hivatalon keresztül szolgáltat adatot a felügyeleti szervnek. Az önkormányzat költségvetési rendeletében meghatározott előirányzatokon belül az önállóan működő költségvetési szerv vezetője kialakítja a részelőirányzatokat a Polgármesteri Hivatallal együttműködve az önállóan működő intézményre vonatkozóan.

Az önkormányzat által jóváhagyott intézményi költségvetések alapján a Polgármesteri Hivatal a megadott határidőn belül közreműködik az összevont költségvetés elkészítésében.

A havi, negyedéves adatszolgáltatás és éves intézményi számszaki beszámoló elkészítése a Polgármesteri Hivatal feladata. 
Az analitikus és szintetikus nyilvántartások vezetése a Polgármesteri Hivatal Számlarendjében és Számviteli politikájában foglaltakkal összhangban történik a Polgármesteri Hivatal szabályzataiban meghatározottak szerint.

A Polgármesteri Hivatal az előirányzatok nyilvántartását, módosítását és felhasználását oly módon köteles vezetni, hogy abból bármikor megállapíthatóak legyenek az önállóan működő intézményre vonatkozó adatok.

A Polgármesteri Hivatal Szervezeti és Működési Szabályzatában meghatározott gyakorisággal illetve az önállóan működő intézmény vezetőjének kérésére megjelölt és a kincstárral egyeztetett időpontjában tájékoztatja az önállóan működő szervet a bevételi és kiadási előirányzatok, valamint teljesítések adatairól.

Az önállóan működő intézményt megillető maradvány megállapításához a Polgármesteri Hivatal szolgáltat adatot a felügyeleti szerv felé. 

A jóváhagyott előirányzatok terhére vállalt kötelezettségek nyilvántartására a Hivatal Gazdálkodási Szabályzatának megfelelően kerül sor.

A Hivatal által beszedett bevételek és teljesített kiadások módosított pénzforgalmi szemléletű kettős könyvviteli rendszerben kerülnek rögzítésre. A főkönyvi könyvelést – jogszabálynak megfelelően – analitikus nyilvántartásnak kell alátámasztania. Ennek biztosítása érdekében negyedéves időszakonként, illetve szükség szerint egyeztetés történik a feladatok keretgazdái, illetve az analitikát vezető dolgozók és a főkönyvi könyvelés között. A főkönyvi könyvelésben rögzített adatokból határidőre és a jogszabályi előírásoknak megfelelően elkészült a képviselő-testület részére a 2017.évi költségvetés végrehajtásáról szóló éves beszámoló. A 2018. évi féléves tájékoztatót a polgármester úr javaslatára készítettük el, a képviselő- testület és a bizottságok tájékoztatása céljából. Ez a feladat 2018. évben nem volt jogszabályi kötelezettség.

Az Európai Unió támogatásával megvalósuló projektek számának bővülésével az ezek megvalósításához kapcsolódó, az iroda feladatkörébe tartozó pénzügyi és számviteli feladatok is növekednek (elkülönített könyvelés és nyilvántartás vezetése, számviteli eljárásrendek kidolgozása, az eredeti dokumentumok tárolása).

A feladatmutatók szerint járó állami hozzájárulások és támogatások igénylése a Magyar Államkincstár Igazgatóságán, illetve az erre szolgáló www.ebr42.otm.gov.hu internetes portálon keresztül megtörtént. A feladatmutatók alapján megállapított állami hozzájárulásokról és támogatásokról történő lemondásra, és pótigényre május és október hónapokban volt lehetőség. Az önkormányzat részére 2018. évben jóváhagyott, átutalt állami hozzájárulással való elszámolási kötelezettségnek a 2018. évi beszámolási kötelezettség keretén belül kellett eleget tenni. Nyilvántartásunk szerint visszafizetési kötelezettség nem volt, Állami elszámolásból, 349 695.- Forintot várunk számlánkra.
A jegybank kamatdöntései miatt a lekötések után járó összeg „0” forintra csökkent, betét lekötéssel nem élt önkormányzatunk.

Az iroda az alábbi összegű vagyont kezelte 2018. évben:

	
	Bruttó érték
	értékcsökkenés
	nettó érték

	Immateriális javak
	94 317 061.-
	79 316 924.-
	15 000 137.-

	Ingatlanok
	6 782 177 560.-
	1 205 334 838.-
	5 576 842 722.-

	Gép, berendezés
	574 412 020.-
	432 254 916.-
	142 157 104.-

	áh-n kív. vagyonkez.adott eszk.
	212 837 124.- 
	63.554.216.-
	149 282 908.-

	Összesen:
	7 663 743 765.-
	1 780 460 894.-
	5 883 282 871.-



Az önkormányzat vagyonának leltározását 2018. december 31-i fordulónappal végeztük el. Különös körültekintéssel végeztük a Bácsvíz Víz- és Csatornaszolgáltató Zrt. vagyonkezelésébe adott eszközökről. A Martfűi Városfejlesztési és Ingatlankezelői Szolgáltató Önkormányzati Nonprofit Kft. vagyonkezelésébe és a 2015. november 27-én kötött közfeladat-ellátási szerződés alapján üzemeltetésre és kezelésre átadott vagyontárgyak számbavételét is elvégeztük 2018 június 30. napjával. 

A pénzügyi iroda tevékenységét jellemző statisztikai adatok
2018. évben kibocsátott számla:				1.909 db
Kiállított vevő számlát helyettesítő bizonylat 		1.293 db
Beérkezett szállítói számla: 				5.410 db
Kiállított szállítói számlát helyettesítő bizonylat:	   413 db
Banki utalások CIB terminálon keresztül:	          11.646 db
Pénztári kifizetések:					1.360 db
Kötelezettségvállalás:					3.764 db
Könyvelési tételek száma főkönyvre: 		        148.542 db
Rendszeres segélyben részesülők száma:		   138 fő
Eseti segélyezés száma: 			                        471 eset

Cafetéria szabályzatnak megfelelően 23 fő részére történő béren kívüli juttatások:

	Cafetéria elemek
	fő

	Ajándék utalvány
	4

	Internet használati díj
	-

	Iskolakezdési támogatás
	4

	Nyugdíjpénztári tagdíj
	

	Pénzbeni kifizetés
	18

	Szép kártya
	15



A csoport jelentős ügyfélforgalmat is bonyolított a 2018. évben:

· Munkáltatói igazolások kiadása.
· Ügyfél kérésére segélyek kiutalására vonatkozó igazolások.
· Szakosztályok részére átutalásokról szóló igazolások.
· Jelzálog törléséhez a tartozás rendezéséről szóló igazolások.
· Házi pénztári kifizetések.
· Folyószámla egyeztetések.
· Céljelleggel nyújtott működési és felhalmozási támogatások elszámolása.
· Önkormányzati üdülővel kapcsolatban tájékoztatás, turnusok ügyintézés
· Önkormányzati bérlakásokkal kapcsolatos ügyintézés


Kapcsolat a Magyar Államkincstárral

A költségvetés tervezése és végrehajtása, beszámolás vonatkozásában több területen is kapcsolódott az iroda 2018. évi feladatellátása a Magyar Államkincstárhoz. 

A legfontosabbak:
· a központi költségvetésből származó források (állami hozzájárulás, egyéb állami támogatások) igénybevétele a nettó finanszírozás keretében, valamint év végi elszámolása,
· a feladatmutatóhoz kötött állami hozzájárulás megállapításához szükséges mutatószámok átadása a költségvetési évet megelőzően történt meg; év közben lemondásra május és október hónapban volt lehetőség, a pótigénylésre október hónapban az intézményi adatok összesítése alapján került sor,
· illetmények számfejtése,
· személyi juttatásokkal összefüggő köztartozások bevallása, befizetése,
· személyi juttatások elszámolásához bizonylat elkészítése,
· törzskönyvi nyilvántartás.
· időközi költségvetési jelentés a költségvetési év első három hónapjáról április 20-áig, azt követően havonta, a tárgyhót követő hónap 20-áig, a költségvetési év tizenkét hónapjáról a költségvetési évet követő év február 5-éig
· az eszközök és források tárgyidőszakban könyvelt változásairól időközi mérlegjelentés tárgynegyedévet követő hónap 20. napjáig, a negyedik negyedévre vonatkozóan gyorsjelentésként a tárgynegyedévet követő év február 5-éig, az éves jelentést az éves költségvetési beszámoló benyújtásának határidejével megegyezően,
· a Kincstár által működtetett elektronikus adatszolgáltató rendszeren keresztül adatszolgáltatás az elemi költségvetésről és az éves költségvetési beszámolóról.

2018-ban az ASP csatlakozás előkészítésében közreműködtek az iroda dolgozói, ennek érdekében az Államkincstár szervezésében 3 alkalommal vettek részt jelenléti képzésen.






Adóügyek

Az adóügyi dolgozók ellátják valamennyi, az önkormányzat hatáskörébe tartozó adóztatással kapcsolatos feladatot, valamint néhány nem adóügyes, de adóügyi dolgozó munkakörébe irányított egyéb pénzügyi témájú feladatot. Az adók kivetése, elszámolása és nyilvántartása mellett az adózók részére szükség esetén adminisztrációs és technikai segítséget nyújtanak az adójogszabályokban előírt kötelezettségeik teljesítéséhez. A helyi adókkal és gépjárműadóval kapcsolatos munkákat, valamint az ide csoportosított feladatokat hosszú évek óta két fő látja el.

Az adócsoport feladatkörét érintő főbb statisztikai adatok
2018. évben az adóügyi iroda két dolgozója összesen 5.824 db ügyben intézkedett, ezekből
3.372 ügyben határozat, 27 esetben végzés készült. Az összes ügyszám a 2017. évihez viszonyítva 4 %-kal csökkent ugyan, de a határozatok száma 6 %-kal növekedett. 

Az adózók számát és a 2018. évre tervezett, valamint ugyanabban az évben teljesített adó összegét az alábbi táblázat tartalmazza:

	
	
	
	
	

	Megnevezés
	Adózók száma (2018.)
	
2018. bevétel


	
	
	eredeti előirányzat
	tényleges bevétel
	tényleges bevétel az előirányzat
%-ában

	Építményadó
	2 846  
	163 000 eFt
	164 553 eFt
	100,95 %

	Telekadó
	3  
	2.000 eFt
	2.362 eFt
	118,10 %

	Idegenforgalmi adó
	1  
	8 000 eFt
	9 332 eFt
	116,65 %

	Helyi iparűzési adó
	532  
	420 000 eFt
	819 082 eFt
	195,02 %

	Helyi adók összesen
	3 382  
	593 000 eFt
	995 329 eFt
	167,85 %

	Termőföld bérbeadásból származó jövedelemadó
	0  
	0 eFt
	0 eFt
	.

	Gépjárműadó
	2 041  
	13 000 eFt
	15 275 eFt
	117,50 %

	Átengedett központi adók összesen
	2 041  
	13 000 eFt
	15 275 eFt
	117,50 %

	Bírság, pótlék, egyéb
	1 772  
	500 eFt
	291 eFt
	58,20 %

	Mindöszesen
	7 195  
	606 500 eFt
	1 010 895 eFt
	166,68 %



A 2018. évi adóbevétel adónemenkénti összetételét az alábbi diagram szemlélteti:

Rövid áttekintés a 2018. évről

Önkormányzatunk gazdálkodásában a helyi adóbevételeket illetőn továbbra is az iparűzési adónak van legjelentősebb és legösszetettebb szerepe. Sajátos szerepe is, hiszen nem pusztán az ebből származó bevétel van (pozitív) hatással a város költségvetésére, hanem közvetve – az úgynevezett adóerősségi mutató alapján – az esetleges elvonások, illetve az állam felé szolidaritási hozzájárulásként teljesítendő közteher összegét is meghatározza.

A központi költségvetés javára fizetendő még a – kezelését és beszedését tekintve az önkormányzatok hatáskörébe utalt átengedett központi adónak minősülő – gépjárműadó egy része is. A megfizetett gépjárműadó 60 %-át tovább kell utalni a Magyar Államkincstár számlájára, saját bevételnek a fennmaradó 40 % számít.

2018. évben összességében a tervezettnél számottevően magasabb összegben realizálódtak az adóbevételek. A növekedéshez kis részben – mintegy 20 millió forinttal – járult hozzá az építményadó bevétel annak köszönhetően, hogy az önkormányzati rendelet szerinti egyik ipari övezetben 2018. január 1-jétől 20 %-os adómérték-emelés történt.

Ami a bekövetkezett drasztikus növekedést ténylegesen okozta az éves adóbevételi tervhez képest, az az iparűzési adóban történt váratlan 2018. évi bevétel növekedés. A tervezéskor – az egyik nagyadózó martfűi tevékenységének megszűnése miatt – eleve azzal számolt a költségvetés, hogy már 2018. évben kiesés lesz tapasztalható a korábbi évekhez képest.  Ezzel szemben jelentős többlet-befizetés történt. (A 2018. évi végleges eredmény még magát az adóalanyt is meglepte, valószínűleg az adóalap-megosztási arányok személyi jellegű tényezői billentek Martfű város javára a kifizetett végkielégítések miatt.) A visszaesés azonban törvényszerűen be fog következni, de ez csak 2019. évtől lesz hatással a költségvetésre.


Az utolsó kilenc év helyi adóbevételeinek alakulását mutatja az alábbi oszlopdiagram:

Az adózók száma 2018. évben közel megegyezett az egy évvel korábbi adózói számmal.


Az adóügyi csoport feladatainak részletesebb ismertetése

A Pénzügyi és Adóügyi Irodán belül hosszú idő óta két fő foglalkozik adóügyekkel. Martfű város közigazgatási területére vonatkozóan a jegyző hatáskörébe utalt adók – beleértve az átengedett központi adókat is –, valamint adók módjára behajtandó köztartozások megállapításával, kivetésével, nyilvántartásával, beszedésével, kezelésével, ellenőrzésével kapcsolatos feladatokat végezték. Ezen kívül hatósági bizonyítványokat (adóigazolás, adó- és értékbizonyítvány) adtak ki, valamint egyéb információ szolgáltatási feladatokat is elláttak (mind az önkormányzati költségvetés, mind a Magyar Államkincstár részére). Az adóügyek kezeléséhez 2018. évben még az ONKADO elnevezésű számítógépes program volt használatban, ezzel készültek el a negyedéves, féléves és év végi zárások és összesítők is.

Emellett további, nem szorosan adóügyinek számító pénzügyi irodai feladatkörbe tartozó munkát is elvégeztek.

2018. évben a fent felsorolt feladatokon túl az Önkormányzat honlapján állandóan elérhetővé tettek helyi adókkal kapcsolatos anyagokat (saját rendszeresített adóbevallási- és bejelentési nyomtatványokat, tájékoztatókat). Ezek folyamatos karbantartása mellett a szükséges időpontokban további tájékoztatást is nyújtottak az adózók részére, hogy adókötelezettségeiket pontosan és határidőre teljesíteni tudják.

Az iparűzési adóalanyok 2018. évben is külön körlevélben kaptak tájékoztatást az adónemet érintő kötelezettségeikről, a bevallási határidőkről, a nyomtatványok elérhetőségéről, illetve az iparűzési adó egy százalékáról történő rendelkezés lehetőségéről. A kivetéses adók alanyai a számukra küldött határozatból ismerhették meg az adott adónemmel kapcsolatosan őket érintő előírásokat.

2018. évben újabb plusz feladatot jelentett a két adóügyi dolgozó számára a 2019. évi ASP rendszerre történő átállást megelőző kötelező, Magyar Államkincstár által ütemezett feladatsor elvégzése az ONKADO helyi adókat kezelő és nyilvántartó programban. Az úgynevezett adattisztítási és próbamigrációs feladatokat 2018. májusától több ütemben – egész év végéig – kellett elvégezni, illetve az ezekkel kapcsolatos adatszolgáltatásokat a Magyar Államkincstár részére megküldeni. A próbamigrációs feladatok mindig rendben a követelményeknek megfelelően megtörténtek.

2018. őszén elkezdődött az ASP rendszer működtetéséhez szükséges ismeretek elsajátítása internetes, valamint jelenléti képzés formájában. A két adóügyi dolgozó valamennyi jelenléti képzésen részt vett a Magyar Államkincstár Szolnok, Liget úti előadótermében.   


Az egyes adónemek részletezése

Építményadó
A 2018. évben kiadott építményadó határozatok száma 395 darab volt, a megelőző évi 355 darabhoz képest. Az ügyek számának emelkedéséhez hozzájárult, hogy 2018. évben még több ingatlan cserélt gazdát a város közigazgatási területén, mint az azt megelőző évben. 

Az évközi határozatok döntő többsége hagyatéki eljárást követő tulajdonszerzést, ill. ingatlan adás-vételt követően benyújtott bevallások alapján elkészített előíró, illetve törlő határozat volt.

Az egyik ipari övezetben történt adómérték-emelés következtében a 2017. évi 144 millió forintról 164 millió forintra növekedett a 2018. évi adóbevétel.


Telekadó
A telekadó mértéke 2018. évben nem változott a 2017. évihez képest. A költésvetés bevétele ebből az adónemből – hasonlóan az előző évihez – kevéssel meghaladta a 2 millió forintot.

Ebben az adónemben ugyanakkor továbbra is fennáll egy felszámolási eljárás alatt álló adózó csaknem 14 millió forintos hátraléka. A felszámolási eljárás egyébként befejezéséhez közeledik, a kintlévőségből 2019. évben várható majd a hátralék egy részének megtérülése.

Idegenforgalmi adó
2018. évben a beszedett idegenforgalmi adó összege kis mértékben – néhány százezer forinttal – visszaesett a 2017. évihez képest, 9 millió 332 ezer forint adót szedett be az adó beszedésére kötelezett adóalany.


Helyi iparűzési adó
A 2018. évi 819 millió forintnyi iparűzési adóbevétel csaknem duplája az előző évinek. Ez a fentebb már leírt okok miatt alakult így, alátámasztva azt a régóta ismert tényt, hogy az iparűzési adó az egyik legnehezebben tervezhető adónemek egyike.

Az iparűzési adó önadózós adónem. A szám szerint 532 adózó 2018. évben benyújtott bevallásainak (vagy bevallással egyenértékű bejelentkezéseinek, változás-bejelentéseinek) száma 698 db volt. Ez 37 darabbal több az egy évvel korábbinál.


Termőföld bérbeadásból származó jövedelemadó
Ezen adónem esetében az adózók továbbra is élnek a jogszabály adta adómentességi lehetőséggel és 5 évet meghaladó időtartamú bérleti szerződést kötnek, hogy adófizetési kötelezettségük ne keletkezzék. A magánszemélyek termőföld bérbeadás utáni jövedelmének adóztatása az adózás rendjéről szóló 2003. évi XCII. törvény, valamint a személyi jövedelemadóról szóló 1995. évi CXVII. törvény alapján történik.
Ezen adónemben 2018. évben bevétel nem volt.


Helyi jövedéki adó
A magán pálinkafőzés adóztatásában a főzőkészülékek nyilvántartási, valamint a főzés utáni helyi jövedéki adó beszedésével kapcsolatos adminisztrációs feladatokat 2015. évben a helyi önkormányzatok feladatává tették. A feladatok visszacsoportosítása miatt az adót 2016. január 1-től már a Nemzeti Adó- és Vámhivatalhoz kell az adóalanyoknak – párlatjegy vásárlásával – befizetniük. A helyi önkormányzatok feladata már csak a desztilláló készülékek nyilvántartásával és ellenőrzésével kapcsolatos feladatok ellátása. Az adóügyi irodának 2018. évben hat darab nyilvántartással kapcsolatos ügye volt.


Gépjárműadó
Az átengedett központi adók közül ez a legjelentősebb bevételt hozó adó.

A gépjárműadóról szól 1991. évi. LXXXII. törvény (Gjt.) alapján a személygépjárművek, valamint a motorkerékpárok teljesítményük és gyártási évük alapján adóznak. Adómentességben részesülnek a tisztán elektromos üzemű gépjárművek. A tehergépjárművek, vontatók, pótkocsik, autóbuszok súlyadataik szerinti adóznak, esetükben beépült a gépjárműadóba a légrugós, vagy azzal egyenértékű rugózási rendszerű járművek kedvezményes adómértéke, így tehergépjármű 219 esetben, autóbusz 8 esetben, vontató 4 esetben részesült adókedvezményben.

2018. évben adómérték-emelés nem következett be. A gépjárműadó kivetése a Belügyminisztérium adatszolgáltatása alapján történik.

Év eleji nyitó állományként 2526 darab gépjármű adatait közölték irodánkkal, melyeket az ügyintézőnek egyenként meg kellett vizsgálnia a határozathozatal előtt. A nyitó állomány alapján valamennyi gépjármű esetében külön határozatban került megállapításra az éves adó.
Ezen túl az évközben történő forgalomba helyezésről, illetve forgalomból történő kivonásról is határozatokat ellett hozni, amely határozatokban került időarányosan előírásra, illetve törlésre a gépjárműadó. Ez utóbbi változások következtében tárgyévre összesen 277 jármű vonatkozásában készült határozat, amely havonta átlag 24 járművel kapcsolatos határozatot jelentett.

Adómentességet kérhet a súlyos mozgáskorlátozott személy, a súlyos mozgáskorlátozott kiskorú gyermeket szállító, vele közös háztartásban élő szülő, a cselekvőképességet korlátozó (kizáró) gondnokság alatt álló súlyos mozgáskorlátozott nagykorú személyt rendszeresen szállító, vele közös háztartásban élő szülő – ideértve a nevelő-, mostoha- vagy örökbefogadó szülőt is – (a továbbiakban együtt: mentességre jogosult adóalany) a tulajdonában lévő egy darab, 100 kW teljesítményt el nem érő személygépkocsi után, ide nem értve a személy-taxiként üzemelő személygépkocsit. Ha a mentességre jogosult adóalany adóalanyisága és adókötelezettsége az adóévben több személygépkocsi után is fenn áll, akkor a mentesség kizárólag egy, a legkisebb teljesítményű személygépkocsi után jár. (A Gjt. további mentességet biztosít még egyéb speciális adóalanyok részére is (pl. költségvetési szerv, társadalmi szervezet, egyház, stb.).

Az adóhatóság 2018. évben összesen 43 gépjárművet tartott nyilván, amely után adómentesség került megállapításra. (26 db gépjármű után mozgáskorlátozottság jogcímén, 4 db gépjármű után környezetkímélő gépkocsi jogcímén, 13 db gépjármű után pedig mert az adóalany egyház, egyesület vagy költségvetési szerv volt) Ezen ügyek intézése külön adminisztrációt igényelnek az adóügyi iroda munkatársaitól.

Az adóévre előirányzott bevétel 13 000 eFt volt, a bevétel 15 275 eFt (az előirányzott összeg 117,50 %-ra teljesült).

Az adóhatóság  által foganatosítandó végrehajtási eljárásokról szóló 2017. évi CLIII. törvény  rendelkezései alapján 2018. január 01. naptól az önkormányzati adóhatóság végrehajtói hatásköre jelentősen leszűkült, azon köztartozások. igazgatási és bírósági szolgáltatási díjak és egyéb tartozások végrehajtására korlátozódik, amelyek behajtása kapcsán együttesen teljesülnek a következő feltételek: 
· nem az Ákr-en alapulnak és
· azokra a törvény adók módjára való behajtást rendel alkalmazni, és
· természetes személy a kötelezett, és 
· az adók módjára való behajtást előíró törvény nem az állami adóhatóságot nevesíti végrehajtó hatóságként vagy nem rendelkezik a végrehajtást foganatosító szervről. 

Az adóhatóság a 2017. december 31. napig a hozzá beérkezett végrehajtás foganatosítására irányuló valamennyi megkeresés tekintetében vizsgálta azt, hogy az adott köztartozás végrehajtására 2018. évtől van-e még hatásköre. A közigazgatási bírság behajtása tekintetében az adóhatóság 7 esetben (4 adózó vonatkozásában) állapította meg hatáskörének hiányát és tette át a behajtási ügyben keletkezett ügyiratot az állami adóhatósághoz, az állami adóhatóság által rendszeresített elektronikus űrlapon.

Az adók módjára behajtandó köztartozások (szabálysértési költség, rendbírság, elővezetési költség) közül elővezetési költség behajtása iránt tárgyévben 6 esetben érkezett megkeresés az adóhatósághoz, a már folyamatban lévő eljárások száma 7 volt. Az elővezetési költség behajtására irányuló 2 megkeresést az adóhatóság illetékesség hiányában áttette a társhatóság részére, felhívásra 4 adózó megfizette tartozását, míg a behajtás eredménytelensége miatt 7 esetben került sor a végrehajtás ügyében indult eljárás megszüntetésre.

Egyéb adók módjára behajtandó köztartozások (gondozási díj hátralék, igazgatási szolgáltatási díj és eljárási bírság) végrehajtása ügyében 1 esetben munkabér letiltás útján került sor a tartozás behajtására.

Adótartozás végrehajtása ügyében a már folyamatban lévő eljárás 3 esetben eredményesen lezárult, mivel 1 esetben a tartozás önkéntes megfizetés útján, míg 2 esetben jövedelemből való letiltás útján teljesült. 

Az adóhatóság nyilvántartja és vezeti a bérlakások értékesítése, az első lakáshoz jutók támogatása, a munkáltatói kölcsön, illetve a lakóingatlanok korszerűsítéséhez nyújtott energetikai támogatások vonatkozásában az adósok által teljesített befizetéseket. A fenti támogatások biztosítására a lakóingatlanokra bejegyzett jelzálogjog, valamint ennek biztosítására bejegyzett elidegenítési és terhelési tilalom törlése iránt 11 esetben intézkedett az adóhatóság.

A hatályos jogszabályi rendelkezés szerint a jegyző igazolást ad ki a végrehajtó számára akkor, ha az végrehajtási jogot jegyeztetett be a település valamely ingatlanára.

2018. évben az adóügyi dolgozók 48 db ilyen igazolást készítettek és küldtek el a végrehajtók részére. Árverési hirdetmények kifüggesztésével, záradékolásával kapcsolatos ügyek száma 16 volt.

Az adóügyi iroda feladata az adó- és értékbizonyítványok kiállítása, amelyet kizárólag jogszabályi felhatalmazás alapján lehet kiadni hagyatéki eljáráshoz, gyámhatósági eljáráshoz, bírósági végrehajtáshoz, adóvégrehajtáshoz. Ezen kívül az ingatlan tulajdonosa kérelmére, amely a gyámhatósági eljárások kivételével illetékköteles (4.000,- Ft). Az elmúlt évben gyámügyi eljárásban történő felhasználáshoz 3 esetben került sor adó-és értékbizonyítvány kiállítására, 3 esetben pedig az illeték lerovását követően került sor adó-és értékbizonyítvány kiállítására.

Az iroda munkatársai 2018. évben 109 db adó- és értékbizonyítványt adtak ki. A hagyatéki ügyeken túl a kiadott adó- és érték-bizonyítványok egyre nagyobb részét a bírósági végrehajtók által ingatlan árverésekhez kért adó- és értékbizonyítványok teszik ki.
A forgalmi érték megállapításánál az illetékekről szóló 1990. évi XCIII. törvény rendelkezései az irányadók.

További feladata az adócsoportnak az adóigazolások (hatósági bizonyítvány köztartozásról) kiadása. Jellemzően az adóalany kérelmére adja ki az adóhatóság, ha annak valamely törvényi előírás alapján igazolnia kell a hatóság illetékességi területén fennálló köztartozását, ill. (jobbára) azt a tényt, hogy köztartozása nem áll fenn.  Az adóigazolás felhasználásának célját az adózónak közölnie kell, amit az adóhatóság belefoglal a bizonyítványba. Az illetékekről szóló törvény szerint a bizonyítvány kiadása illetékmentes.

2018. évben 27 db adóigazolás került kiadásra. Ez kis mértékben alatta marad az előző évinek.


A helyi adórendeletekben foglaltak betartása és betartatása érdekében az adóügyi iroda munkatársainak adóellenőrzési feladataik is vannak. A kétfős csoport a felhalmozódott feladatok, valamint idő hiányában továbbra sem tud ideális mennyiségű, minden adózói körre kiterjedő ellenőrzést végezni. Az elvégzett egyszerű ellenőrzések jobbára annak kiderítésére irányulnak, hogy az adózó eleget tett-e bevallási, bejelentési kötelezettségének, illetve azt vizsgálják, hogy a benyújtott bevallások tartalma megfelel-e a törvényi előírásoknak. Amennyiben a hibát csak az adózó közreműködésével lehet javítani, az adóalany felhívást kap a hiányosság pótlására. Számítási hiba esetén az adóhatóság a hibát kijavítja és ezzel egyidejűleg az adózót értesíti, aki 15 napon belül észrevételt tehet a kijavítással kapcsolatban. 2018. évben az iparűzési adó tekintetében 43 adózó bevallásának kijavítását végezte el a helyi adóhatóság és értesítette ezzel egyidejűleg az adózót. A kijavításokkal kapcsolatban kifogás egy esetben sem érkezett.

Bejelentés, bevallás nem teljesítése esetén elsőként mindig felszólításra kerül sor, bírság kiszabása általában – a visszaeső mulasztókat kivéve – csak akkor történik, ha a felhívást is figyelmen kívül hagyja az adóalany.

2018. évben 4 db iparűzési adót érintő adóelőleg-módosítási kérelem érkezett hivatalunkhoz. Ebből valamennyi jóváhagyásra került.

Emellett az építményadó adónemet érintő 4 db méltányossági kérelem is érkezett. Ezek mindegyike az adózóra nézve pozitív elbírálásra került. Az elengedett adó súlyos anyagi helyzetben lévő magánszemélyeket érintett, a költségvetésből történt adókiesés a jóváhagyott méltányossági kérelmek miatt a húszezer forintot sem érte el.

Még 2018. évben is viszonylag magas volt az adózók számláján nyilvántartott hátralékos állomány, de a hátralék összege a korábbi évekhez mérten tovább csökkent. A 2014. év végi több mint 48 millió, a 2015. év végi majdnem 43 millió, 2016. év végi 42,79 millió, valamint 2017. év végi 39 millió forintról 2018. év végére alig több, mint 37 millió forintra mérséklődött. A hátralék összege, illetve a hátralékos állomány csökkenése mindenképpen pozitívnak mondható, tekintettel a hátralékosok jó részének fizetőképtelenségére, illetve arra, hogy a hátralékok egy része felszámolás alatt lévő adózók hátraléka.

2018. év folyamán a szokásos első és második félévi több ezer oldal egyenleg-értesítő mellett további 486 db fizetési felhívást küldtek ki az adózók részére az adóügyi munkatársak.

Az adótartozások csökkentése érdekében az adózás rendjéről szóló 2003. évi XCII. törvény, valamint a bírósági végrehajtásról szóló 1994. évi LIII. törvény alapján 2018. évben is történtek végrehajtási cselekmények.
A Martfű város adóbevételeihez kapcsolódó hátraléki mutatók országos viszonylatban továbbra is nagyon jónak mondhatók. Ettől függetlenül a jövőben is törekedni kell a lejárt határidejű befizetések összegének csökkentésére.

2018. év végével – csakúgy, mint egy évvel korábban – 14 db hátralékkal, vagy lezáratlan adóüggyel rendelkező – Martfű város illetékességi területén is adóköteles – adóalany gazdasági társaság ellen folyt felszámolási, vagy kényszertörlési eljárás.

Három adózó végelszámolás alatt állt.
Az adó megtérülésének valószínűsége felszámolási, vagy kényszertörlési eljárás alatt álló adózók esetében nagyon csekély, mivel az eljárást eleve fizetésképtelenség, vagy a cég eltűnése miatt kezdeményezték. Az adó-, bírság- és pótlék tartozások teljesítése pedig a felszámolónál a sor végén, az „e” és „g” kategóriákban kerül rögzítésre.

2018. évben (a legutóbbi, 2013. évi átfogó ellenőrzést követően) ismét ellenőrizte önkormányzatunk adóügyi feladatokkal kapcsolatos tevékenységét a felettes ellenőrző szerv, a Jász-Nagykun-Szolnok Megyei Kormányhivatal. A megvizsgált határozatok, kimutatások és egyéb iratok alapján elkészült és kézhez kapott ellenőrzési jegyzőkönyv Martfű Város Önkormányzata adóügyekben végzett tevékenységét illetően tárgyi, vagy eljárási hibát nem állapított meg, azt rendben találta.


Képviselő-testület és bizottság elé készített anyagok
Az adócsoport 2018. évben is biztosította a háttéranyagot Képviselő-testület helyi adókkal kapcsolatos munkájához.

Társhatóságokkal, intézményekkel és egyéb szervezetekkel való kapcsolatrendszer
Az adócsoport a munkavégzés során több társosztállyal, társhatósággal, megkereső szervvel napi kapcsolatban áll, ezek közül 2018. évben kiemelkedtek az alábbiak:
· Okmányiroda (pl. gépjármű nyilvántartás);
· Műszaki Iroda (használatba vételi engedélyek, tulajdoni lapok lekérdezése);
· NAV (adóazonosítók, számlaszámok, adóbevallási adatok, stb.);
· Megyei Egészségbiztosítási Pénztár (munkahelyi adatok);
· Rendőrség (szabálysértési, helyszíni- és közigazgatási bírságok);
· MÁK (számítógépes adóprogram, adatszolgáltatás, stb.);
· Pénzintézetek (bankszámlaszámok).

Az adóhatóság célja, hogy (mintegy szolgáltató szerv) közvetlen kapcsolatot alakítson ki az adózókkal. A www.martfu.hu internetes oldalon elhelyezett nyomtatványok, útmutatók, ismertetők segítik az ügyfeleket.

Adóügyekben a hitelesített elektronikus fogadórendszer évek óta üzemel, az iparűzési és idegenforgalmi adóban 2018. évben is lehetőség volt a bevallások elektronikus úton történő beküldésére is az ügyfélkapun keresztül. Emellett az elektronikus kitöltő (egyben ellenőrző) rendszer más adónemben is segítséget nyújtott az adóbevallások és egyéb nyomtatványok kitöltésében.













4. Műszaki Iroda

Birtokvédelem

Az iroda tevékenysége 2013-ban a birtokvitás ügyek intézésével bővült.

A birtokost birtokvédelem illeti meg, ha birtokától jogalap nélkül megfosztják vagy birtoklásában jogalap nélkül háborítják.

A birtokviták zömében szomszédok közötti viták eredményei. 

2018. évben 3 birtokvédelmi eljárás indult, 3 kérelemnek helyt adó határozat született.


Építésügy

Az építésügyi feladatellátáshoz kapcsolódó tevékenységek között szerepel, a pályázati forrásból, valamint önerős forrásból megvalósuló beruházások építési naplóinak megnyitása, a naplók adatokkal, mellékletekkel történő feltöltése.

Elektronikus építési naplót 2018-ban három esetben kellett nyitnunk. Mind a három estben általános építmények tekintetében. A Városüzemeltetés telephelyének (AC raktár) felújítása, a Május 1. út 19. szám alatti óvodaépület átalakítása, valamint a Munkácsy út 79. szám alatti óvoda felújításának megvalósítása esetén.

A jegyző hatáskörébe utalt építésügyi szakhatósági feladatellátás során 2018-ban 35 darab végzés került kiadásra.


Katasztrófavédelem

Jelentős feladatot jelent az iroda számára a katasztrófavédelmi igazgatással kapcsolatos feladatok ellátása. A közbiztonsági referens és helyettese negyedévente közbiztonsági referensi értekezleten vesz részt. 

Évente két alkalommal a Jász-Nagykun-Szolnok Megyei Katasztrófavédelmi Igazgatóság honlapján frissítik a kitelepítéssel, befogadással kapcsolatos adatokat.

A Jász- Nagykun- Szolnok Megyei Katasztrófavédelmi Igazgatóság Szolnoki Hivatásos Tűzoltóparancsnoksága részéről két alkalommal történt helyszíni ellenőrzés a lakossági riasztó eszközök (szirénák), a belvíz elvezető rendszer, közintézmények környezetében a fák, fasorok tekintetében.

Ezen kívül folyamatosan szolgáltatunk adatokat, információkat a Kirendeltség számára. (úgy, mint pl. a téli-nyári rendkívüli időjárásra való felkészülés)

Az iroda feladatai közé tartozik a települési belvízelvezető rendszerek időszakos felülvizsgálatának megszervezése, melyen a KÖTIVIZIG Mezőtúri Szakaszmérnökség, A JNSZ MKI Szolnoki Katasztrófavédelmi Kirendeltség, a Magyar Közút Zrt. Szolnoki Üzemigazgatóság illetékesei vesznek részt.



Energetika

Az önkormányzati intézmények energia-hatékonyságának növelése, az energiatakarékosság fontos célkitűzés városunkban. Az energetikai feladatok ellátása jelentős mennyiségű munkát jelent, az iroda egy dolgozója naprakész nyilvántartást vezet az energiafogyasztásról és az energia költségekről minden önkormányzati intézmény tekintetében, segítve az intézményeket a számlák műszaki- és szerződésben foglalt adatainak ellenőrzésével, a kereskedőkkel való kapcsolattartásban, teljesítmény lekötésekben, elszámolásokban, a továbbszámlázáshoz szükséges fogyasztás alapú számlamellékletek elkészítése.
A nyilvántartás egyben alapja az éves kötelező beszerzési- vagy közbeszerzési eljárás keretén belül beszerzendő villamos energia és a földgáz beszerzése dokumentumainak (Ajánlattételi felhívás kidolgozása), ugyanakkor alapot szolgáltat az energetikai pályázatok projekt-fenntartási jelentéseinek elkészítéséhez is. 

Az energia megtakarítások naprakész nyilvántartása segíti az iroda munkáját azzal, hogy folyamatosan lehet követni az energia megtakarítás pénzbeli alakulását, információt szolgáltatva az éves pénzügyi beszámolóhoz, a pénzügyi bizottság munkatervéhez is.
A város közvilágításának korszerűsítése érdekébe (LED-esítés) folyamatos egyeztetés zajlott a különböző partnerekkel, döntés született a közvilágítás korszerűsítéséhez szükséges teljes tervezés és költségvetés megrendelésére a város egész területére vonatkozóan a felújítás 2019-es évben tervezett elkezdéséhez.

Közvilágítási, karbantartási feladatok keretén belül a lakosság által jelzett közvilágítási hibák továbbítása, nyomon követése a on-line felületen (KOVIKA) is az iroda feladata.


Önkormányzati saját erős beruházások, felújítások
1) Szolnoki út parkoló építés
2) Zsófia, útfelújítás
3) Zsófia, közvilágítás létesítése
4) Zsófia - térfigyelő kamerák telepítése a szükséges villamos mérő (szekrény) kialakításával 
5) 835/5 hrsz-ú közterület ( volt piac tér) felújítása
6) sportburkolat az általános iskola
7) játszótéri eszköz telepítése a Bélatelepi üdülőbe és a bölcsődébe 
8) járda felújítások



Pályázatok

1. Megvalósított pályázatok

Adósságkonszolidációban részt nem vett önkormányzatok fejlesztéseinek támogatása

1) Rákóczi úti kerékpárút felújítása
2) Művelődési központ légkezelő telepítése folyadékhűtővel, napelemek telepítése 
3) Kossuth úti Óvoda - Napelemek telepítése
4) Művelődési központ légkezelő telepítése folyadékhűtővel, napelemek telepítése 
5) Gesztenye sor felújítása és parkolók építése
6) Simon Ferenc út felújítása (Május 1 út - Buszpályaudvar között: térkő)
7) Simon Ferenc út felújítása és parkolók építése (Május 1 út - Ifjúság út között: aszfalt)
8) Kerékpárút felújítás Május 1 út - Vasúti átjáró között
9) Munkácsy úti- Óvodák tetejére további napelemek
A 2015 és 2016-os adósságkonszolidációban részt nem vett önkormányzatok fejlesztéseinek támogatása pályázatok elszámolásának végleges lezárása megtörtént a BM által.

Egyéb pályázat
· MLSZ Országos Labdarúgó Pályaépítési program - Műfüves pálya építése: a fenntartási időben vagyunk, a műfüves pálya karbantartása az Önkormányzat által az előírások szerint történik.


2. Megvalósítás alatt lévő pályázatok

1) TOP-2.1.2-Zöld város - Martfű Művelődési Központ és Könyvtár épületenergetikai és a körülötte levő park felújítása
2) TOP - 3.2.1 -Energetikai felújítás: AC raktár épületenergetikai felújítása 
3) TOP - 5.1.2 - Helyi foglalkoztatási paktum
4) TOP-1.4.1 - Óvoda bölcsőde átalakítás, felújítás: Munkácsy úti óvoda bővítése és Május 1 úti óvoda átalakítása bölcsődévé
5) KÖFOP-1.2.1- VEKOP-16 ASP rendszer 
6) EFOP-1.5.2-16-2017 Humán szolgáltatások fejlesztése térség szemlélettel
7) VP6-7.2.1-7.4.1.3-17 Közétkeztetés fejlesztése
8) Nemzeti Szabadidős- Egészség Sportpark program - Kültéri sportpark: Szabadtéri sporteszközök és futókör


3. Beadott, elutasított pályázatok

1) TOP - 3.2.1 - Energetikai felújítás: Mártírok úti Iskola épületenergetikai felújítása - Idősek otthona (I. ütem)
2) TOP - 5.2.1 - Helyi komplex programok - Szoc.rehab. pályázat (soft része)
3) TOP - 1.1.1 - Martfű ipari terület fejlesztése: Ipari park
4) EFOP- 4.1.7-16-2017 Közösségi művelődési intézmény- és szervezet rendszer tanulást segítő infrastrukturális fejlesztései
5) EFOP- 4.1.8-16-2017 Könyvtári intézményrendszer tanulást segítő infrastrukturális fejlesztései
6) EFOP - 4.1.9-16-2017 Múzeumi és levéltári intézményrendszer tanulást segítő infrastrukturális fejlesztései (tartaléklistás)


4. Projekt fenntartási idő alatt levő pályázataink

1) KÖZOP 3.2.0/b-08-2008-0004 Rákóczifalva, Rákócziújfalu, Martfű külterületi kerékpárút építése
2) ÉAOP-4.1.2/A-12-2012-0005 A Martfű-i Egészségház bővítése és a járóbeteg-szakellátás komplex fejlesztése
3) KEOP-5.5.0/A/12-2013-0404 Martfű Városi Sportcsarnok épületenergetikai felújítása
4) KEOP-5.5.0/A/12-2013-0398 Damjanich János Szakképző Iskola, Gimnázium és Kollégium épületenergetikai felújítása
5) KEOP-4.10.0/14-2014-0323 Napelemek telepítése az általános iskola és a sportcsarnok tetején
6) TÁMOP – 3.2.3/A-11/1-2012-0100 Kreatív ipar
7) TÁMOP – 3.2.13-12/1-2012-0092 Művészet és szabadidő
8) TÁMOP – 3.2.13-12/1-2012-0293 Kreativitás és szabadidő
9) KEOP-1.3.0/2F/09-2011-0002 Tiszazugi Ivóvízminőség-javító Program Öcsöd település gesztorságával
10) Art mozi 
11) KEOP-2.3.0/2F/09-11-2011-0002 hulladéklerakó rekultiváció Öcsöd település gesztorságával 
Pályázatok tekintetében az iroda dolgozói folyamatosan részt vesznek a pályázat összeállítása során jelentkező feladatok elvégzésében, a nyertes pályázatok megvalósításában, ide értve az elektronikus felületeken történő beszámolók és elszámolások elkészítését, benyújtását, valamint pályázataink fenntartási jelentéseinek karbantartását végzik az EPTK felületen keresztül.


Környezetvédelmi feladatok

Az önkormányzati környezetgazdálkodási feladatok ellátása, valamint a jogszabályi előírásoknak való megfelelés érdekében végzett tevékenységek:

1) a település zöldfelületeinek karbantartásához, beültetéséhez végzett előkészítő munkák
2) a rekultivált hulladéklerakó körül lévő talajvíz megfigyelő kutak évenkénti vízminőség vizsgálata,
3) a rekultivált hulladéklerakó utógondozásának koordinálása, összefoglaló jelentés készítése,
4) a lakosság számára évente az ingyenes elektronikai hulladékgyűjtés szervezése
5) folyamatos kapcsolattartás a GySzSzK-val az oda átkerülő feladatok tekintetében (pl. a közterületek karbantartása, kéményseprés, stb.)
6) a jegyző hatáskörébe utalt fakivágással, fapótlással kapcsolatos feladatok előkészítése
7) az NHKV Zrt. honlapján a Koordináló Szervezet tájékoztatása érdekében a hulladékkal kapcsolatos helyi szabályok, egyéb anyagok feltöltése
8) vízjogi üzemeltetési engedélyek meghosszabbítása
9) jogszerűtlen hulladékgazdálkodás tárgyában hatósági eljárás lefolytatása 


Közterület felügyelet 

2016. június 1-től a közterület felügyelő a műszaki iroda tevékenységi körében látja el feladatát.

Feladatkörét alapvetően a közterület-felügyeletről szóló 1999. évi LXIII. tv. (Kftv.), illetve a 2012.évi CXX. törvény határozza meg az alábbiak szerint:
a) a közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzése;
b) a közterület rendjére és tisztaságára vonatkozó jogszabály által tiltott tevékenység megelőzése, megakadályozása, megszakítása, megszüntetése, illetve szankcionálása;
c)  közreműködés a közterület, az épített és a természeti környezet védelmében;
d)  közreműködés a társadalmi bűnmegelőzési feladatok megvalósításában, a közbiztonság és a közrend védelmében;
e)  közreműködés az önkormányzati vagyon védelmében;
f)  közreműködés a köztisztaságra vonatkozó jogszabályok végrehajtásának ellenőrzésében;
g)  közreműködés állat-egészségügyi és ebrendészeti feladatok ellátásában;
h)  a mozgásában korlátozott személy parkolási igazolvány jogszerű használatának és birtoklásának az ellenőrzése;
i)  a helyi közutakon, a helyi önkormányzat tulajdonában álló közforgalom elől el nem zárt magánutakon, valamint tereken, parkokban és egyéb közterületen a közúti járművel történő várakozás ellenőrzése, jogkövetkezmények alkalmazása.

A felügyelő feladatainak ellátása érdekében rendszeresen ellenőrzéseket végez a településen. Az ingatlanok, a közterület tisztántartása az egyik legfontosabb feladat. Az elhanyagolt ingatlan tulajdonosát felszólítja az ingatlan rendbetételére. Amennyiben a felszólításnak nem tesz eleget az ingatlantulajdonos, úgy az ügyben a közigazgatási eljárást a jegyző folytathatja le. Összességében azonban elmondható, hogy – az évekre visszanyúló gyakorlat miatt – elegendő volt a szórólapos felszólítás, közigazgatási eljárásra, bírság kiszabására pedig nem volt szükség. 

Hasonlóan a gazos ingatlanokhoz, amennyiben a felügyelő olyan ingatlant észlelt, amely rendezetlen, romosak voltak szintén a hatóság felé jelzi.

A felügyelő feladatai közé tartozik a közterület engedéllyel való használatának ellenőrzése. Amennyiben észlelte a közterület használatát, úgy minden esetben meggyőződik arról, hogy van-e érvényes közterület foglalási engedélye. A közterület-használati engedély kiadása a Műszaki Iroda feladata. Ezzel összefüggésben 2016-ben is fokozottan ellenőrizte önálló hirdető berendezések, vendéglátóipari előkert, közterületen történő árusítás, tárolás stb. tekintetében került-e kiadásra engedély.

Hatósági jelzés nélküli jármű a közterületen jelenleg nincs.

Mindenszentekkor a virágárusítók, illetve decemberben a fenyőfaárusok ellenőrzését is végzi a felügyelő.

A piac folyamatos ellenőrzése is fontos feladat, hiszen még mindig előfordul, hogy az elárusító asztalokra a fiatalok felülnek, illetve szemetet hagynak maguk után. 

Az Önkormányzat kötelező feladata a kóbor ebek befogása, amelyet a HEROSZ Szentesi Állatvédő szervezettel kötött szerződés alapján végez a felügyelő segítségével, illetve -amennyiben szükséges - a Településüzemeltetés és civil állatvédő szervezetek is besegítenek. 

A póráz nélküli ebek sétáltatása különösen a parkokban és a lakótelepeken okozott problémát, így ezeken a területeken rendszeresen és visszatérő jelleggel végzi az ellenőrzéseket. Az ebek által okozott ürülék el nem távolítása miatt többször figyelmeztetést alkalmazott. Tapasztalataink az igazolták, hogy az eb tulajdonosok közül egyre többen használják a kutya szettet, de sajnos még mindig nem elegendően.

A felügyelő jelzi a különböző járda- és úthibákat az illetékes ügyintézőnek.

[bookmark: _GoBack]Az utcanév, illetve a jelzőtáblák átfogó ellenőrzésére is folyamatosan sor kerül.

Az időjárásból adódó különböző kisebb-nagyobb problémákat jelzi a Településüzemeltetés felé. Ezzel összefüggésben kell megemlíteni, hogy az őszi időszakban ellenőrzi az árkokat, ahol az árkok eltömítődését, feliszapolódását észlelte, úgy felszólítással él az ingatlantulajdonosok felé, illetve a Településüzemeltetés felé. 

A közterületen illegálisan elhelyezett szemétlerakás ügyében intézkedik. 

A felügyelő szorosan együttműködik a rendőrséggel, törvényben előírt együttműködési megállapodás alapján. A felügyelő napi kapcsolata a rendőrséggel a közbiztonság és a közrend fenntartására terjed ki. A rendőrség munkáját ahol tudja, segíti. A városban működő térfigyelő kamerák felvételeit ők nézik, de törvény alapján a közterület-felügyelet is jogosult erre. 


Lakás és helyiség gazdálkodás

Martfű Város Önkormányzata 2019. november 1-től visszavette a végelszámolás alatt álló Martfűi Városfejlesztési Nonprofit Kft. ingatlankezeléssel kapcsolatos feladatait.

A lakáscélú bérleményben 109 bérlőt és 4 szerződés nélküli bérlőt jelentett, nem lakás célú bérlemények bérbeadásánál 7 bérlőt.

A lakás és helyiség gazdálkodással kapcsolatos feladatok:
1) Új bérlőkkel szerződéskötés (kiutalás készítés, közüzemi mérőórák átírása stb.)
2) Lakások/ingatlanok bérlő részére történő átadása, visszavétele
3) Régi szerződések karbantartása 
4) Lakás/ingatlan igények nyilvántartása 
5) Bérleti/ közüzemi díjak kiszámlázása 
6) Bérlői tartozások kezelése
7) Bérlemények állagmegóvása, karbantartása
8) Az ingatlanok működésének biztosítása
9) Befizetések kezelése
10) Ingatlanok ellenőrzése


Közterületi fák kivágása

A közterületen lévő fák kivágásával kapcsolatban folyamatosam érkeznek a lakossági bejelentések, illetve mi magunk is hivatalból észleljük a kivágásra érett fákat. A fák kivágásánál ez évben problémát jelentett a megfelelő képesítéssel rendelkező kolléga betegsége, illetve a veszélyesebb helyen lévő fák kivágásához szükséges eszköz hiánya (darus kocsi). Több fa kivágását külső vállalkozóval oldottunk meg. További gond, hogy a műveletekhez szükséges további eszköz és emberi erőforrás is korlátozottan áll rendelkezésre, így a favágáskor a szállító eszközök, sofőr, pakoló emberek más munkaterületről vannak ideirányítva. Ezt jó szervezéssel próbáljuk kompenzálni, de így is előfordul, hogy a bejelentésre nem tudunk azonnal reagálni.
A lakosságot folyamatos tájékoztatjuk, hogy az Önkormányzat kifejezetten kiszáradt, baleset veszélyes, sérült, viharkárt szenvedett fák kivágását, gallyazását végzi el (az ilyen típusú favágási, gallyazási bejelentés díjmentes).

Egyéb esetekben a fa kivágásának engedélyezése iránt kérelmet kell benyújtani a Polgármesteri Hivatalban. A kérelem nyomtatványhoz 3.000.-Ft összegű illetékbélyeget kell csatolni és hatósági eljárást lefolytatni.


Babafák ültetése

2018. évben is sor került a Baba-fa ültetésre. November 10-én a Martfűi Művelődési Központ és Könyvtár (Martfű, Mártírok u. 1.) melletti parkban került sor 41 db fa elültetésére.


Temető üzemeltetés

A városi temető üzemeltetését Martfű Város Önkormányzata 2018. október 30. napjával vissza vett, a gondnoki feladatok elvégzésére megállapodást kötött az Elizium In Memoriam Kft-vel. A gondnoki feladatok ellátásába nem tartozik bele a temető területének szükség szerinti fűnyírása, fák, bokrok/cserjék metszése. Ezt a feladatot a Martfű Város Önkormányzata Gyermekjóléti és Szociális Szolgáltató Központ munkatársai végzik el.

A temető üzemeltetése megköveteli, hogy az Üzemeltetőnek legyen egy kertészeti alapismeretekkel rendelkező kollégája, így 2019. évben egy munkatársunk ennek eleget tesz.

A temető gondnokával rendszeresen tartjuk a kapcsolatot és a felmerülő problémákra igyekszünk megfelelő gyors megoldást találni.


Egyéb feladatok

2017-ben a hatályos jogszabályoknak megfelelően elkészült a Településképi Arculati Kézikönyv, valamint a településfejlesztéssel, településrendezéssel összefüggő partnerségi egyeztetés helyi szabályairól szóló önkormányzati rendelet, melyek előkészítésében az iroda dolgozói segítették a tervező és a városi főépítész munkáját. 

Az egyéb feladatok között szerepel még, az önkormányzati tulajdonú ingatlanokon végzett munkák esetén, a tulajdonos képviseletében útkezelői és tulajdonosi hozzájárulások kiadása. Ebben a feladatkörben 6 db tulajdonosi hozzájárulást, valamint 11 db útkezelői hozzájárulást adtunk ki.

Az iroda tevékenységi körébe tartoznak továbbá a közlekedéssel, vízüggyel kapcsolatos feladatok a játszóterek fenntartása, játszóeszközök jogszabályi előírásnak megfelelő felülvizsgálata, önkormányzati ingatlanvagyon vezetése, közterület foglalási engedélyek készítése, temető fenntartási, üzemeltetési feladatok ellátása, a polgármesteri hivatal munka, tűz és érintésvédelmével, kockázatértékelésével, egészségügyi veszélyes hulladék elszállítással kapcsolatos faladatok koordinálása, veszélyes anyag nyilvántartás, továbbá KSH statisztikák elkészítése.

A Takarnet szolgáltatás (tulajdoni lap lekérése) is az iroda feladatköre. A hivatal és az önkormányzat ügyei tekintetében 260 ügyirathoz 316 db tulajdoni lap letöltését végezték a beszámolási időszakban. Az elmúlt évhez képest a letöltés alapjául szolgáló ügyiratok, valamint a letöltött tulajdoni lapok száma jelentősen emelkedett.

A közbeszerzési eljárások előkészítését és adminisztrációs feladatait az iroda végzi, az év során 6 db közbeszerzési eljárás lebonyolításában vett részt.

Elenyésző számban, de foglalkozik az iroda baleseti jegyzőkönyvek felvételével az Országos Egészségbiztosítási Pénztár JNSZ Megyei Irodája belföldi jogsegély kérelmére, ezek száma 2018-ban 1 db volt.



Tisztelt Képviselő-testület!

Ennyiben kívántam a Martfűi Polgármesteri Hivatal 2018. évi tevékenységéről beszámolni. 

Ezúton is szeretném megköszönni a Képviselő-testület tagjainak, a bizottsági tagoknak, az önkormányzati intézmények dolgozóinak, a civil és sportszervezeteknek, az egyházi közösségeknek a munkánkat segítő támogatást, és valamennyi kollégámnak a 2018. évben végzett munkát.


Martfű, 2019. június 15.
										Szász Éva
											jegyző



Látta:	Dr. Papp Antal
		polgármester


2018. évben  a rendkívüli települési támogatások megoszlása

Fő	
Köztemetés	Temetési támogatás	Krízistámogatás	Eseti támogatás	3	40	5	423	Felhasznált összeg	
Köztemetés	Temetési támogatás	Krízistámogatás	Eseti támogatás	200000	760000	63000	3827711	




Rendszeres ellátások megoszlása 2018-ban

Megállapítás	
Gyógyszertámogatás	Lakhatási támogatás	Szociális ösztöndíj	31	101	6	Felhasznált összeg	
Gyógyszertámogatás	Lakhatási támogatás	Szociális ösztöndíj	1348000	3750000	234000	Elutasítás	
Gyógyszertámogatás	Lakhatási támogatás	Szociális ösztöndíj	3	1	0	


Rendszeres gyermekvédelmi kedvezmény, hátrányos és halmozottan hátrányos helyzet megállapítása, szünidei étkeztetés

Részesülők 	Rendszeres gyermekvédelmi kedvezmény	Hátrányos helyzet 	Halmozottan hátrányos helyzet	Szünidei étkeztetés	118	6	13	4	Elutasítás	Rendszeres gyermekvédelmi kedvezmény	Hátrányos helyzet 	Halmozottan hátrányos helyzet	Szünidei étkeztetés	3	0	0	0	



Ügyiratforgalom 2017.

főszám	Lakhatási támogatás	Krízistámogatás	Eseti támogatás	Temetési támogatás	Köztemetés	Gyógyszertámogatás	Ápolási díj	Rendszeres gyermekvédelmi kedvezmény	Ösztöndíj	Környezettanulmány	Egyéb	117	2	221	40	4	21	5	56	8	23	110	alszám	Lakhatási támogatás	Krízistámogatás	Eseti támogatás	Temetési támogatás	Köztemetés	Gyógyszertámogatás	Ápolási díj	Rendszeres gyermekvédelmi kedvezmény	Ösztöndíj	Környezettanulmány	Egyéb	34	0	497	2	0	3	0	38	4	2	632	



Ügyiratforgalom 2018.

főszám	Lakhatási támogatás	Krízistámogatás	Eseti támogatás	Temetési támogatás	Köztemetés	Gyógyszertámogatás	Ápolási díj adatszolgáltatás	Rendszeres gyermekvédelmi kedvezmény	Ösztöndíj	Környezettanulmány	Egyéb	Lakhatási támogatás	82	2	196	40	1	19	7	40	6	16	115	82	alszám	Lakhatási támogatás	Krízistámogatás	Eseti támogatás	Temetési támogatás	Köztemetés	Gyógyszertámogatás	Ápolási díj adatszolgáltatás	Rendszeres gyermekvédelmi kedvezmény	Ösztöndíj	Környezettanulmány	Egyéb	Lakhatási támogatás	55	7	283	16	2	5	1	47	12	11	400	55	



Ügyiratforgalom közfoglalkoztatással összefüggő  ügyekben 2018. évben

Főszám 6 db	Közfoglalkoztatással összefüggő ügyiratok	6	Alszám 568 db	Közfoglalkoztatással összefüggő ügyiratok	568	



Értékesítés	
Szenet igénylő	Tüzifát igényelt	Probán-bután palackos gázt igényelt	1	18	39	

